Ibu sokong penuh minat anak perempuan ceburi sukan bola sepak

SUBANG: Melihatkan bidang sukan bola sepak wanita semakin menyerlah, tidak hairanlah ramai ibu bapa menghantar anak-anak perempuan mereka ke latihan sukan itu untuk memajukannya lagi.

Itulah apa yang dikongsikan seorang ibu pemain Grand Final Kejohanan Futsal MOTA Dalaman (KFMD) 2022 Piala Lautan Variasi yang diadakan di Sportizza Subang pada Ahad.

Serimah Ibrahim mempunyai seorang anak perempuan iaitu Nur Afiqah Batrisyia, 12, yang juga merupakan seorang pemain dari MOTA Akademi Ampang yang menyertai kejohanan tersebut.

Serimah berkata kepada MEDIA VARIASI, antara sebab dia menghantar anaknya ke MOTA Akademi adalah kerana ingin menyokong penuh minat anak perempuannya dalam sukan itu.

“Pertama sekali, memang dia sendiri yang betul-betul berminat untuk mengikuti bola sepak wanita, saya memang hantar setiap hari hujung minggu dan ada juga masuk liga luar.

“Memandangkan sukan bola sepak wanita sekarang ini sedang berkembang jadi saya rasa perkara macam ini sangat bagus untuk hantar anak-anak.

“Saya bukan dari latar belakang bermain bola sepak, tetapi disebabkan anak saya minat bermain bola sepak, jadi saya menyokong anak dari belakang,” katanya.

Mengulas mengenai pilihan ibu bapa untuk menghantar anak perempuan mereka berlatih sukan bola sepak, Serimah menjelaskan apa yang penting juga adalah minat anak-anak itu sendiri terhadap sukan tersebut.

“Bagi saya bola sepak untuk anak-anak wanita zaman sekarang sangat menyerlah, tetapi perkara seperti ini perlu lahir dari minat pemain itu sendiri.

“Kalau minat, memang tidak menjadi masalah lah untuk saya sama ada bagi wanita atau lelaki yang bermain bola sepak

“Saya rasa untuk MOTA Akademi ini sangat bagus kerana sudah sangat meluas dan daripada MOTA jugalah anak-anak ini berkembang, futsal, bola padang, saya rasa sangat baguslah anak-anak perempuan yang berminat boleh teruskanlah,” katanya lagi.

Author

Faridah Amiratul

View all posts

View all posts


Ops Khas Motosikal: 14,527 notis kesalahan warga asing

KUALA LUMPUR: Jabatan Pengangkutan Jalan (JPJ) mengeluarkan 14,527 notis kepada pemandu warga asing sepanjang 20 hari Operasi Khas Motosikal bermula 1 September lalu.

Pengarah Kanan Bahagian Penguat Kuasa JPJ Malaysia, Datuk Lokman Jamaan berkata, tiada lesen memandu, tiada perlindungan insurans dan lesen kenderaan motor (LKM) atau cukai jalan tamat tempoh merekodkan kesalahan tertinggi.

Menurut beliau, sepanjang 20 hari operasi dijalankan di seluruh negara itu, kesalahan utama yang dikesan adalah tiada lesen memandu dengan 6,268 notis dikeluarkan atas kesalahan itu.

“Untuk kesalahan tiada perlindungan insurans, kita mengeluarkan 2,667 notis manakala kesalahan LKM tamat tempoh, sebanyak 2,657 notis dikeluarkan serta 1,948 notis atas lain-lain kesalahan teknikal.

“Kita memandang berat isu pemandu warga asing yang tiada lesen memandu dan insurans ini kerana mereka tidak memahami mengenai undang-undang jalan raya di negara kita,” katanya pada Operasi Bersepadu Jabatan Pengangkutan Jalan (JPJ) Kuala Lumpur di bawah Stesen LRT Bangsar, Jalan Bangsar di sini, malam tadi.

Yang turut hadir, Pengarah JPJ Kuala Lumpur, Mohd Zaki Ismail dan Timbalan Pengarah (Penguat Kuasa) JPJ Malaysia, Dr Azmi Awang.

Tambah beliau, kewujudan pemandu warga asing membawa kenderaan di jalan raya secara haram ini jelas menjadi satu risiko kepada pengguna jalan raya yang lain.

“Sehubungan itu, pihak JPJ bersama agensi penguat kuasa lain seperti Polis Diraja Malaysia (PDRM) dan Jabatan Imigresen mengkhususkan tindakan ke atas mereka bagi membendung perkara ini yang semakin berleluasa.

“Kita mengambil tindakan tegas dengan menyita kenderaan mereka selain dan menyerahkan (pemandu warga asing yang diperiksa) kepada Jabatan Imigresen untuk tindakan selanjutnya,” katanya.

Mengulas operasi malam tadi, Lokman berkata operasi bermula pada jam 8 malam dengan kekuatan 100 anggota terdiri daripada JPJ, Jabatan Siasatan dan Penguatkuasaan Trafik (JSPT) dan Jabatan Imigresen.

Sepanjang operasi yang berakhir tengah malam tadi itu, katanya sebanyak 1,459 kenderaan diperiksa dengan 865 daripadanya adalah motosikal selain kereta, kenderaan perkhidmatan awam serta kenderaan barangan dengan 443 daripadanya diambil tindakan.

“Sebanyak 854 notis dikeluarkan atas kesalahan tiada lesen memandu (327), LKM tamat tempoh (143), insurans tamat tempoh (123) kesalahan cermin gelap (98) dan nombor pendaftaran tidak ikut spesifikasi (80).

“Kesalahan lain termasuk ubah suai ekzos (23), memasang lampu High Intensity Discharged (HID) (empat), kesalahan teknikal (36) dan lain-lain kesalahan (37),” katanya.

Selain itu, katanya JPJ turut menyita 35 kenderaan termasuk 17 motosikal ditunggang warga asing yang tiada lesen memandu, insurans serta cukai jalan.

Seramai 31 warga asing termasuk tiga wanita diperiksa oleh pihak Jabatan Imigresen terdiri daripada warga Bangladesh (15), India (empat), Indonesia (lima), Pakistan (tiga) dan masing-masing satu warga Palestin, Afghanistan, Filipina dan Myanmar.

Menurut Lokman, pihaknya kecewa dengan sikap segelintir pengguna jalan raya yang masih mengabaikan peraturan dengan mengambil mudah hal lesen memandu, insurans dan cukai jalan walaupun pihak JPJ kerap menjalankan penguatkuasaan.

Dalam pada itu, katanya seorang pemandu mabuk ditahan pada operasi malam tadi.

Lelaki berusia lingkungan 50-an itu yang memandu sebuah kenderaan utiliti sukan (SUV) diarahkan berhenti selepas

dikesan memandu dalam keadaan mencurigakan oleh anggota JPST.

Hasil ujian pernafasan awal menggunakan alat ‘Screening Device II’ (SDII) mendapati paras alkohol dalam tubuhnya melebihi paras dibenarkan. – Berita Harian

Author

Media Variasi

View all posts

View all posts


‘Ada YB bina jambatan ke kebun sendiri’

SEPANG: Sudah bukan menjadi rahsia umum bahawa ada ‘Yang Berhormat’ di negara ini mencampuri urusan projek pembangunan luar bandar untuk keuntungan mereka.

Perkara itu didedahkan pensyarah Fakulti Perniagaan dan Komunikasi, Universiti Malaysia Perlis (UniMAP), Dr Nor’izah Ahmad yang mengakui wujud ahli politik menyalahgunakan kedudukan mereka untuk kesenangan peribadi dan kroni.

“Dapatan kita ada ahli politik menggunakan peruntukan (pembiayaan projek pembangunan luar bandar) untuk membuat jambatan sepanjang dua kilometer namun selepas diselidiki pemberi maklumat kami, dia mengakui projek itu tidak diperlukan pun.

“Tetapi ia dibuat juga kerana jambatan ini menjadi penghubung ke kebunnya,” katanya ketika membentangkan kertas penyelidikan berjudul ‘Risiko Rasuah Dalam Sektor Pembangunan Luar Bandar’ bersempena Persidangan Penyelidikan Governans, Integriti dan Antirasuah Peringkat Kebangsaan Kali Ke-2 di Pusat Konvensyen Movenpick, di sini, pada Khamis.

Terdahulu, persidangan itu sebagai satu platform bagi perancang dasar dan pemain industri dalam menilai, merancang dan mengambil tindakan bersesuaian dalam membantu mewujudkan masyarakat Madani yang bebas rasuah.

Persidangan terbabit turut menjadi platform berkongsi dapatan penyelidikan dalam konteks tata kelola, integriti dan antirasuah serta membincangkan isu semasa berkaitan risiko rasuah, pelanggaran integriti dan kelemahan etika.

Penganjuran kali ini adalah kesinambungan persidangan sama yang kali pertama diadakan, juga di lokasi sama pada Mac tahun lalu.

Selain itu, Nor’izah turut mendedahkan, ada syarikat yang sudah disenarai hitam kerana gagal menyiapkan projek pembangunan sebelum ini, namun tetap diberi anugerah kerana campur tangan politik.

“Ada ya, yang syarikat ini telah ‘blacklist’, namun disebabkan campur tangan orang politik, syarikat ini dapat projek pembangunan luar bandar. Ini memberi aplikasi sangat besar,” tegasnya.

Justeru katanya, polisi, dasar dan perundangan berhubung pemberian projek pembangunan perlu ditambah baik. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


Sedia beli Manchester United, pelabur Qatar janji tiga perkara buat kelab

PELABUR Qatar dilaporkan berjanji tiga perkara jika mereka membeli kelab bola sepak Manchester United.

Pelabur swasta dari Timur Tengah itu bersedia untuk membida kelab yang penuh dengan sejarah apabila pemilik kini iaitu Glazers turut  terbuka untuk menjual kelab terbabit.

Glazers yang memiliki Manchester United sejak 2005  sebelum ini dilaporkan berkata, mahu kekal menjadi pemilik kelab namun keputusannya itu kini berubah atas faktor keadaan semasa.

Bagaimanapun, pemilik yang berasal dari Amerika itu turut mempertimbangkan semula pilihan yang dibuat pada November lalu.

Buat masa sekarang, pelaburan besar-besaran diperlukan di dalam dan di luar padang untuk Manchester United.

Pelabur dari Qatar pula dilaporkan kini mendahului perlumbaan untuk membeli United, meskipun mereka menghadapi tentangan daripada sesetengah pihak.

Sky Sports News melaporkan pelabur berkenaan membuat tiga janji ketika mereka ingin membeli Red Devils dan dikatakan perkara pertama yang mereka sanggup lakukan ialah melabur dalam pasukan.

Author

Muhammad Nor Fadzly Mahat

View all posts

View all posts


Subsidi elektrik, kewangan haji golongan T20 ditarik

PETALING JAYA: “Golongan T20 tidak akan diberi subsidi elektrik… sama seperti bantuan haji,” demikian kata Perdana Menteri, Datuk Seri Anwar Ibrahim.

Anwar menjelaskan, golongan berpendapatan tinggi (T20) tidak lagi menerima manfaat bagi penggunaan elektrik dan bantuan kewangan haji.

Justeru katanya, sistem penyelarasan data – Pangkalan Data Utama (Padu) – yang dijangka siap akhir tahun ini akan mengurus serta menyelaras penilaian agihan subsidi kepada golongan layak.

“Kita tidak naikkan kadar elektrik melainkan untuk T20. Saya nak jelaskan di sini untuk T20 saja, iaitu rumah-rumah besar yang tidak akan diberi subsidi elektrik.

“Ini sama seperti bantuan kewangan haji. Kepada B40 kita tambah, tapi bagi T20, tiada akan ada lagi tambahan atau subsidi dari kerajaan, mereka harus (keluar) belanja sepenuhnya kos haji kerana mereka dalam kalangan yang mampu.”

Anwar (PH-Tambun) berkata demikian bagi menjawab pertanyaan Datuk Seri Hamzah Zainudin (PN-Larut) berhubung dasar baharu dilaksanakan Kerajaan Perpaduan bagi melonjakkan ekonomi negara, berdasarkan keadaan ekonomi dunia.

Anwar berkata, pengecualian itu menjadikan pelaksanaan subsidi lebih bersasar.

Sebelum ini, Anwar dilaporkan berkata, pengguna domestik yang menggunakan elektrik berlebihan akan dikenakan caj tarif elektrik semasa dan tidak diberikan subsidi.

Lembaga Tabung Haji pula menetapkan bantuan kewangan haji (Hafis) bagi ibadah haji tahun ini diperuntukkan kepada jemaah muassasah B40 dan M40 yang pertama kali menunaikan haji sahaja.

Bagi jemaah muassasah T20 yang berpendapatan lebih RM15,000 pula akan dikenakan bayaran penuh kos menunaikan haji.

Author

Tun Puteh Wanti

View all posts

View all posts


PRU15: Pemimpin, NGO agama kemuka lapan deklarasi kepada ketua parti politik

KUALA LUMPUR: Pemimpin agama dan badan bukan kerajaan (NGO) mengemukakan lapan syor dalam deklarasi bagi melaksanakan pembaharuan dalam sistem demokrasi parlimen mengikut raja berperlembagaan menjelang Pilihan Raya Umum ke-15 (PRU15) tidak lama lagi.

Pengerusi Deklarasi Pemimpin Agama dan NGO Agama Menjelang PRU15, Mohd Jamaludin Shamsudin berkata, serahan deklarasi tersebut akan dibuat pada 27 Oktober terhadap 12 Ketua Parti Politik yang akan bertanding dalam PRU15 mendapat sokongan 29 kumpulan NGO pelbagai agama ingin mewakili lima juta bakal pengundi di PRU15 pada 19 November ini.

“Kami akan serahkan esok dengan memberi tempoh dua minggu untuk maklum balas. Edaran akan dibuat kepada semua 13 utama parti politik iaitu Presiden UMNO, PAS, PKR, BERSATU, PEJUANG, MCA, MIC, Amanah dan Setiausaha Agung DAP.

“Kami juga akan melakukan serahan deklarasi kepada beberapa pemimpin utama negara iaitu Perdana Menteri (caretaker), Premier Sarawak dan Ketua Menteri Sabah,” katanya.

Beliau berkata demikian pada sidang media selepas Majlis penyampaian Deklarasi pemimpin dan NGO pelbagai agama menjelang PRU15 di Adamson Hotel, Kuala Lumpur, di sini, pada Rabu.

Lapan penegasan deklarasi tersebut merangkumi, pertamq, menyeru pemimpin politik negara menghormati keluruhan Perlembagaan Persekutuan dan kedaulatan undang-undang. Kedua, pemimpin politik yang dipilih mengetuai kerajaan mengamalkan konsep pengasingan kuasa antara cabang-cabang Eksekutif, Legaslatif dan Kehakiman dengan telus.

Seterusnya, pemisahan kuasa antara Pendakwa Raya Negara dan Peguam Negara bebas dari pengaruh eksekutif. Deklarasi keeempat pula, semua penguatkuasaan institusi dan agensi awam bebas, tegas dan integriti yang bebas pengaruh Eksekutif. Kelima, pengundi diberi maklumat yang maklumat dan fakta yang cukup dari semua pihak yang bertanding pada PRU15.

Keenam, Suruhanjaya Pilihan Raya (SPR) menjalankan pilihan raya yang telus, bersih dan adil pada PRU15. Ketujuh, cadangan dianjurkan debat terbuka di antara calon-calon parti politik yang bertanding dengan mengemukakan kelebihan manifesto masing-masing. Terakhir sekali, parti politik meletakkan calon yang berintegriti bebas rasuah dan salah guna kuasa.

Menurut Jamaludin, masalah rasuah dalam negara yang kini digelar kleptokrasi di seluruh dunia dapat diselesaikan sebanyak 90 peratus sekiranya parti politik melaksanakan lapan deklarasi ini.

Selain itu, kumpulan ini juga menyeru seluruh pengundi untuk keluar mengundi beramai-ramai pada 19 November ini untuk memberi sokongan kepada calon-calon dan parti politik yang menyokong lapan syor deklarasi yang telah dikemukakan untuk mencapai ke arah pembaharuan landskap politik negara.

Author

Mohamad Fitri Hazim Hazam

View all posts

View all posts


Penerimaan pengundi terhadap BN positif – Syed Ibrahim

SERDANG: Calon Barisan Nasional (BN) Parlimen Puchong, Datuk Seri Syed Ibrahim Kader menyifatkan, trend sokongan kepada BN jauh berbeza jika dibandingkan dengan tsunami politik pada tahun 2018.

Beliau yang juga Presiden Parti Kongres India Muslim Malaysia (KIMMA) berkata, pengundi pada masa kini semakin matang berdasarkan tinjauan dan kempen yang dijalankan olehnya yang kini sudah memasuki hari ketujuh menjelang hari pengundian pada 19 November ini.

“Sekarang sudah memasuki hari ketujuh kempen, apabila saya menemui ramai pengundi di kawasan Puchong, BN memperoleh satu maklum balas trend sokongan yang baik. Jentera BN Puchong juga sangat bekerja kuat pada kempen kali ini termasuk wanita, menjadi tulang belakang kempen saya.

“Pengundi muda yang berumur 18 tahun ke atas, ramai yang masih muda dan pengundi atas pagar, kempen digiatkan dengan pelbagai program dilaksanakan untuk mendekati golongan remaja ini yang dijangka akan turun mengundi buat kali pertama. Saya yakin mereka akan faham apa yang BN ingin lakukan kepada mereka sekirnya dipilih.

“Saya fikir pengundi mahukan perubahan di Puchong. Ini kerana banyak masalah membabitkan isu tempatan tidak diselesaikan. Insya-Allah sekiranya saya diberi amanah dan mandat pada 19 November ini, saya akan selesaikan mengikut slogan kempen saya ‘Saya Tunai, Saya Janji’,” katanya kepada MEDIA VARIASI selepas berkempen melalui program dan sesi walkabout, di sini hari ini.

PRU15 di Parlimen Puchong menyaksikan pertembungan empat penjuru antara Datuk Seri Syed Ibrahim Kader (BN); penyandang kerusi Parlimen Bakri, Yeo Bee Yin (PH); Chew Jyh Gang (PN) dan aktivis kemasyarakatan, Kuan Chee Heng atau dikenali sebagai Uncle Kentang (Bebas).

Author

View all posts


TNB kenal pasti punca kebakaran di Mid Valley

KUALA LUMPUR: Tenaga Nasional Berhad (TNB) sedang mengenal pasti punca kejadian kebakaran yang berlaku di Pencawang Masuk Utama (PMU) di pusat beli-belah Mid Valley Mega Mall hari ini.

TNB dalam kenyataannya mengesahkan kejadian kebakaran di PMU Mid Valley pada 10.27 pagi tadi dan langkah segera untuk pemulihan bekalan telah diambil dengan sebahagian pengguna terlibat telah mendapat bekalan seawal pukul 10.55 pagi.

“Kebakaran PMU tersebut menyebabkan gangguan bekalan kepada pengguna di kawasan terhad sekitar Mid Valley dan sebahagian Desa Pantai,” menurut kenyataan itu.

Kenyataan itu memberitahu pasukan teknikal TNB telah pun digerakkan ke lokasi kejadian dan Jabatan Bomba dan Penyelamat Malaysia (JBPM) sudah memadamkan kebakaran.

“TNB sedang berusaha memulihkan bekalan kepada pengguna yang masih terkesan. Pengguna boleh menghubungi TNB CareLine di talian 15454 untuk maklumat lanjut.

“Kami memohon maaf atas segala kesulitan yang dialami oleh pengguna semasa gangguan bekalan ini,” demikian menurut kenyataan itu.

Satu kebakaran berlaku di Mid Valley Megamall pagi tadi dan beberapa video tular dalam media sosial yang menunjukkan kepulan asap hitam keluar daripada bangunan itu.

Sementara itu, JBPM menggunakan kaedah offensive dan defensive dalam mengawal dan memadam kebakaran di pusat beli-belah itu yang melibatkan bilik pencawang TNB.

Komander Operasi, Wan Mohd Sharir Asizi Wan Said berkata, api telah dapat dikawal pada 12.07 tengah hari dan padam sepenuhnya pada 12.44 tengah hari dan kini pihaknya sedang melakukan kerja-kerja overhaul.

Beliau juga mengesahkan tiada mangsa yang terlibat dalam kebakaran itu dan punca kebakaran masih dalam siasatan.

“Kebakaran itu melibatkan pencawang masuk utama ke bilik transformer TNB di bangunan Mid Valley berkeluasan 40×40 kaki persegi dan terbakar kira-kira 70 peratus,” katanya dalam kenyataan hari ini.

Terdahulu, pasukan operasi dari Balai Bomba Pantai serta bantuan dari Balai Bomba Jalan Hang Tuah, Balai Bomba Seputeh dan Balai Bomba Sri Hartamas dikerah ke lokasi kejadian sebaik menerima panggilan kecemasan pada 10.32 pagi bersama jentera dengan kekuatan 45 anggota. – BERNAMA


Pengurusan Menara Petronas mohon maaf isu benarkan ‘Mat Saleh’ potong barisan

CYBERJAYA: Pihak pengurusan Menara Berkembar Petronas memohon maaf susulan dakwaan seorang lelaki bahawa mendapat layanan tidak adil oleh kakitangannya ketika mengunjungi bangunan ikonik itu kelmarin.

Pengurusan menara itu dalam satu kenyataan berkata, siasatan berhubung kejadian itu sedang dijalankan.

“Pihak pengurusan operasi lawatan Menara Berkembar Petronas ingin memohon maaf atas insiden yang telah berlaku.

“Kami memandang berat perkara ini dan sedang menjalankan siasatan dengan kadar segera. Kami akan memastikan hal ini tidak berulang lagi. Segala kesulitan amat kami kesali,” menurut kenyataan itu.

Sebelum ini, tular di media sosial hantaran seorang lelaki yang mendakwa pihak pengurusan Menara Berkembar Petronas ‘pilih bulu’ dengan memberi layanan istimewa dan mendahulukan satu pasangan ‘mat saleh’ untuk menaiki Skybridge KLCC, meskipun dia telah mendapat slot dan menunggu lebih awal.

Dalam hantaran sama, lelaki itu memaklumkan bahawa dia beratur pada jam 11.30 pagi dan dapat membeli tiket untuk slot jam 4 petang bagi menaiki menara tersebut.

Kemudian katanya, dia datang semula pada pukul 2 petang dan menunggu di ruang menunggu hingga jam 3.45 petang untuk beratur bagi mengimbas tiket.

“Lebih kurang jam 3 petang datanglah pegawai Melayu yang pakai tie warna Petronas itu ke kerusi bulat sebelah bertanya kepada couple Mat Salih tiket naik pukul berapa.

“Mat salih itu jawab pukul 4.15 petang. Pegawai itu kenyit mata dan (bagi) signal suruh couple mat salih itu ke depan supaya boleh naik awal.

“Mulalah tertanya-tanya apa hal pula mat salih boleh naik dulu. Saya ini yang dah tunggu lebih awal tidak pula dilayan begitu,” tulisnya.

Author

Diyana Rahip

View all posts

View all posts


‘Tolong buang mak..’ – Remaja ditegur tak beradab, salah guna tatabahasa

CYBERJAYA: Gara-gara salah penggunaan tatabahasa, seorang remaja perempuan menjadi perhatian warga net di grup Facebook ‘Edit Apa Hari Ni?’.

Perkara itu susulan gadis berkenaan meminta tolong ahli grup itu untuk menyunting fotonya.

Dalam foto terbabit, kelihatan dia bersama ibu dan abangnya namun gadis itu meminta tolong supaya gambar bertiga itu diubah menjadi dua orang saja iaitu dia bersama abangnya.

“Tolong buang mak kat tengah-tengah tu sebab teringin nak ada gambar berdua dengan abang,” tulisnya di bahagian kapsyen.

Penggunaan kata ‘buang mak’ itu membuatkan sebilangan netizen marah dengan cara penulisan remaja terbabit.

Namun, masih ada sebilangan yang berpandangan bahawa ‘buang mak’ yang dimaksudkan remaja itu adalah bahasa pasar bagi kata ganti ‘sunting’.

Menjengah di ruangan komen, kelihatan ramai ahli grup yang meninggalkan pendapat mereka tersendiri berserta nasihat terhadap remaja itu.

Malah, ada juga yang berkongsi hasil suntingan yang kreatif menerusi foto remaja berkenaan.

Untuk makluman, grup Facebook ‘Edit Apa Hari Ni?’ adalah sebuah komuniti santai yang menjadi platform buat masyarakat memaparkan hasil kreatif dalam menyunting foto.

Author

Diyana Rahip

View all posts

View all posts


Threads hilang lebih separuh daripada penggunanya – Mark Zuckerberg

BOS Meta, Mark Zuckerberg berkata, platform media sosial baharunya, Threads, telah kehilangan lebih separuh penggunanya.

Saingan Twitter itu melonjak kepada lebih 100 juta pengguna dalam tempoh lima hari selepas pelancarannya awal bulan ini.

Tetapi Zuckerberg telah mengakui jumlah itu kini telah jatuh.

“Jika anda mempunyai lebih daripada 100 juta orang yang mendaftar, idealnya ia akan menjadi hebat jika semua daripada mereka atau separuh daripada mereka terus berada di situ. Kami belum sampai ke tahap itu lagi,” katanya.

Zuckerberg – yang membuat komen itu dalam panggilan kepada para pekerjanya, yang sampai ke pengetahuan agensi berita Reuters – menyifatkan situasi itu sebagai “biasa” dan berkata beliau menjangkakan pengekalan akan bertambah baik apabila ciri baharu ditambahkan pada aplikasi tersebut.

Threads dikritik kerana fungsinya yang terhad semasa ia dilancarkan.

Meta telah menambah ciri baharu, seperti suapan “mengikuti” dan “untuk anda” yang berasingan, dan meningkatkan skop untuk menterjemah siaran ke dalam bahasa yang berbeza.

Ketua pegawai produk syarikat, Chris Cox, memberitahu kakitangan ia kini tertumpu pada menambah lebih banyak “fungsi untuk meningkatkan pengekalan pengguna” untuk menarik orang ramai kembali ke platform.

Dia memberi contoh “memastikan orang yang berada di aplikasi Instagram dapat melihat kandungan Threads yang penting”. Kedua-dua platform itu terikat rapat – untuk mendaftar untuk Threads, pengguna mesti mempunyai akaun Instagram.

Zuckerberg juga memberikan pekerja kemas kini mengenai pertaruhan besar syarikat itu pada Metaverse.

Beliau berkata, kerja pada teknologi realiti tambahan (AR) dan realiti maya (VR) yang akan menggerakkannya “tidak secara besar-besaran mendahului jadual, tetapi mengikut landasan”, sambil menambah bahawa dia tidak menjangkakan ia akan menjadi arus perdana sehingga dekad akan datang.

Ramalan itu mungkin meningkatkan kebimbangan bahawa Meta telah mendedikasikan terlalu banyak masa dan wang kepada Metaverse – bahagian Makmal Realitinya, yang menghasilkan set kepala VR dan produk lain, telah menimbulkan kerugian berbilion dolar.

Syarikat secara keseluruhannya walaupun terus menunjukkan prestasi yang baik dari segi kewangan – mengumumkan minggu ini ia memperoleh keuntungan sebanyak AS$7.79 bilion pada suku terakhir.

Zuckerberg juga menyentuh satu lagi isu yang menjadi tajuk utama – cadangan pertarungan dalam sangkar dengan rakan gergasi teknologi, Elon Musk.

Dalam talian, kedua-dua lelaki itu menunjukkan bahawa mereka berdua berminat untuk bertarung pada bulan Jun – malah akan mencadangkan tempat di Las Vegas.

Bagaimanapun, apabila diasak mengenainya dalam panggilan itu, Zuckerberg berkata, beliau “tidak pasti sama ada ia akan menjadi kenyataan”. – BBC News

Author

Taufik Asmady Abdul Aziz

View all posts

View all posts


Tiga sekeluarga ditahan disyaki edar ganja, heroin

BUKIT MERTAJAM: Polis berjaya menumpaskan sindiket pengedaran dadah dengan penahanan suami isteri dan anak lelaki mereka serta merampas ganja dan heroin bernilai RM53,265 dalam dua serbuan di Seberang Perai Tengah, di sini Selasa lepas.

Timbalan Ketua Polis Daerah Seberang Perai Tengah, Supt Mohd Noor Daud berkata, bertindak hasil maklumat dan risikan yang dijalankan, polis melancarkan serbuan di sebuah taman permainan di Bukit Minyak pada 9 pagi dan menahan seorang lelaki berusia 49 tahun.

“Polis merampas satu ketulan mampat ganja seberat 7.2 gram (g) bernilai RM550 bersama lelaki itu dan siasatan awal polis mempercayai lelaki berkenaan yang juga seorang buruh berada di taman permainan tersebut bagi menunggu pelanggan.

“Susulan penahanan itu, polis menyerbu sebuah rumah teres dua tingkat, kediaman sekeluarga berkenaan di Bukit Mertajam pada 10.30 pagi hari sama dan menahan isteri lelaki tersebut yang berusia 53 tahun serta anak lelaki mereka berusia 23 tahun,” katanya pada sidang akhbar di sini hari ini.

Beliau berkata polis merampas empat ketulan mampat ganja seberat 1,363g dan 18 peket heroin seberat 2,209g yang dianggar bernilai RM52,715 di rumah itu.

Mohd Noor berkata, keluarga berkenaan disyaki aktif dalam sindiket itu sejak Januari tahun lepas bagi pasaran sekitar Seberang Perai Tengah dan polis turut menyita dua motosikal daripada mereka.

Beliau berkata, bekalan dadah berkenaan dipercayai diperoleh dari negara jiran dan semua dadah yang dirampas boleh digunakan 3,579 penagih.

“Mereka menjadikan rumah sebagai tempat menyimpan stok dadah bagi mengelak dikesan pihak berkuasa kerana kediaman tersebut didiami keluarga,” katanya.

Menurut Mohd Noor, ujian air kencing mendapati semua mereka negatif dadah namun lelaki pertama yang ditahan mempunyai sembilan rekod lampau dadah serta jenayah dan anaknya pula memiliki dua rekod berkaitan dadah.

Katanya kesemuanya direman seminggu bagi siasatan lanjut mengikut Seksyen 39B Akta Dadah Berbahaya 1952. – BERNAMA


Sultan Johor dipilih Agong ke-17

KUALA LUMPUR: Sultan Johor, Sultan Ibrahim Almarhum Sultan Iskandar dipilih sebagai Yang di-Pertuan Agong ke-17 untuk tempoh lima tahun bermula 31 Januari 2024.

Penyimpan Mohor Besar Raja-Raja, Tan Sri Syed Danial dalam kenyataan berkata, pemilihan itu dibuat dalam Mesyuarat Majlis Raja-Raja ke-263 (Khas) di Istana Negara pada Jumaat.

Sultan Ibrahim akan menggantikan Al-Sultan Abdullah Ri’ayatuddin Al-Mustafa Billah Shah, yang bakal menamatkan tempoh pemerintahan pada 30 Januari tahun depan.

Syed Danial berkata, Majlis Raja-Raja turut mengisytiharkan Sultan Perak, Sultan Nazrin Muizzuddin Shah sebagai Timbalan Yang di-Pertuan Agong bagi tempoh sama.

“Mesyuarat Khas Majlis Raja-raja yang berlangsung hari ini dipengerusikan oleh Sultan Terengganu, Sultan Mizan Zainal Abidin. Ia dihadiri oleh semua Duli Yang Maha Mulia Raja-raja kecuali Raja Perlis, Tuanku Syed Sirajuddin ibni Almarhum Tuanku Syed Putra dan Sultan Kelantan, Sultan Muhammad V.

“Menurut peruntukan Paragraf 3, Bahagian Pertama, Jadual Ketiga Perlembagaan, keputusan Majlis Raja-raja ini sudah dikemukakan kepada kedua-dua Dewan Parlimen. Perdana Menteri turut dimaklumkan,” katanya.

Author

Fazleen Safina Abd Jamil

View all posts

View all posts


Malang berbau, kereta ditimbus najis haiwan dalam kemalangan pelik

PEPATAH yang mengatakan malang tidak berbau mungkin tidak terpakai kepada seorang lelaki di China.

Lelaki tersebut mengalami hari yang malang apabila keretanya dilanggar dari belakang oleh kenderaan yang mengangkut najis haiwan. Kemalangan itu mengakibatkan kecederaan kepada dirinya dan kerosakan besar pada keretanya. Nasib malang lelaki itu diburukkan lagi apabila najis haiwan itu menutupi seluruh keretanya, sama seperti yang anda bayangkan.

Kemalangan pelik itu berlaku di Bandar Xianyang, Wilayah Liaoning, wilayah pantai di timur laut China. Apabila gambar kereta yang diliputi najis haiwan itu disiarkan dalam talian, kisah itu dengan cepat menjadi tular, menarik perhatian meluas di media sosial.

Semasa menunggu di lampu isyarat, kereta lelaki itu secara tiba-tiba dilanggar dari belakang oleh sebuah lori besar. Lori itu sarat dengan najis haiwan, yang tumpah ke seluruh keretanya, menutupinya sepenuhnya. Pemilik kereta itu merungut mengenai kemalangan yang aneh itu.

“Saya pernah melihat kereta ditenggelami air ketika menunggu lampu isyarat tetapi tidak pernah menyangka lori yang membawa sejumlah besar najis haiwan akan mengekori saya. Bahagian dalam kereta saya dipenuhi najis. Syarikat insurans masih belum membuat taksiran kerosakan itu, dan saya berada di hospital.”

Kesan rempuhan itu turut menyebabkan kerosakan besar pada kenderaan itu, dengan bumbungnya kemek teruk dan tingkap belakang pecah. Pemandu itu mengalami kecederaan akibat kemalangan itu dan kini sedang menjalani rawatan di hospital. Dia mengadu sakit teruk di leher, bahu dan kepalanya, lapor portal berita KhaoSod.

Walaupun kemalangan itu mengakibatkan kecederaan fizikal dan kerosakan harta benda, kebanyakan pengulas di media sosial tidak dapat mengelak daripada berasa lucu dalam kejadian malang berbau itu.

Beberapa pengguna media sosial menghiburkan pemandu dengan mesej yang memberi semangat, dengan menyatakan kemalangan dengan najis haiwan harus dianggap sebagai tuah yang unik.

“Najis haiwan melambangkan tuah. Lihatlah betapa melimpah ruahnya kekayaan itu.”

Author

Taufik Asmady Abdul Aziz

View all posts

View all posts


Hannah Yeoh perjelas isu kerusi kosong Stadium Bukit Jalil

KUALA LUMPUR: Menteri Belia dan Sukan, Hannah Yeoh, hari ini menjelaskan bahawa 21,000 kerusi di Stadium Nasional Bukit Jalil terpaksa ‘dikosongkan berikutan kerja-kerja pemasangan struktur pentas konsert berskala antarabangsa.

Beliau berkata, pemasangan struktur pentas di lokasi konsert berkenaan telah ditempah awal oleh pihak penganjur artis terkenal dari Taiwan, Jay Chou sejak Mac 2019, turut melibatkan jumlah kru yang ramai.

Justeru itu, beliau berharap peminat bola sepak dapat menerima hakikat adalah mustahil untuk mengubah situasi di stadium berkenaan bagi aksi separuh akhir pertama Piala Persekutuan Bolasepak ASEAN (AFF) 2022 antara Malaysia dan Thailand, Sabtu ini.

“Saya telah dapatkan penjelasan (bahawa) kerja pemasangan ini melibatkan 14 hari melibatkan 500 kru,185 kru antarabangsa masuk ke Malaysia hanya untuk pemasangan, 45 jentera berat, 200 unit alat pembesar suara dan 800 unit lampu. Jadi ia bukan macam khemah pentas biasa yang mana kita boleh pasang (atau) buka sesuka hati.

“Jadi kedua-dua acara mempunyai penyokong yang cukup kuat. Jadi kita nak bagi semua sokongan pada Harimau Malaya, Sabtu ini, dan juga konsert yang telah di tempah lebih awal,” katanya kepada Bernama, malam ini.

Semalam, Setiausaha Agung FAM, Noor Azman Rahman memaklumkan sebanyak 21,000 tempat duduk terpaksa dikosongkan kerana dihalang oleh struktur pentas konsert Jay Chou yang sedang dalam proses pemasangan.

Kekosongan 21,000 tempat duduk itu bagaimana pun mendapat kritikan daripada peminat bola sepak tanah air.

Sementara itu, Hannah berkata, situasi sama kekal seandainya Malaysia layak ke pentas akhir dengan aksi final kedua dijadual berlangsung pada 16 Januari ini.

“Yang ni perbadanan (Perbadanan Stadium Malaysia) telah membuat usaha rancangan untuk tengok bagaimana kita nak tampung untuk semua…jadi itu (final) akan terus berjalan tetapi dalam keadaan macam sekarang di mana kawasan yang akan dihadang.

“…kerana lokasi yang paling sesuai untuk FAM (Persatuan Bolasepak Malaysia) adalah di sini (Stadium Nasional Bukit Jalil) kerana ada pengangkutan awam dan jumlah kerusi yang banyak dan ini adalah keadaan yang tak boleh dielakkan kerana (ada) tempahan yang lebih awal,” katanya.

Konsert Jay Chou dijadual berlangsung pada 15 Januari ini. – BERNAMA


Saham, ringgit terjejas jika konflik Palestin-Israel merebak

KUALA LUMPUR: Pasaran saham global, termasuk Malaysia berisiko terkesan jika konflik di Asia Barat antara Hamas-Israel meningkat, seterusnya berubah menjadi perang proksi berskala besar antara Barat diketuai Amerika Syarikat (AS) dengan Iran, demikian menurut penganalisis.

Kenanga Research dalam satu nota penyelidikan berkata, pasaran saham, bon dan komoditi global telah bertindak balas terhadap serangan ke atas Israel oleh kumpulan Hamas pada hujung minggu lalu.

Ia berkata, pasaran saham di seluruh rantau Asia Barat suram dengan indeks penanda aras pasaran saham Israel, Tel Aviv Stock Exchange 35 merosot tujuh peratus, manakala DJIA dan NASDAQ dijangka dibuka masing-masing rendah 0.6 peratus hingga 0.7 peratus berdasarkan harga niaga hadapan secara langsung.

“Terdapat risiko bahawa perang mungkin meningkat dan berkembang menjadi perang proksi skala penuh antara Barat yang dipimpin oleh AS dengan Iran.

“Oleh itu, tidak dapat dielakkan, premium risiko pasaran global, termasuk Malaysia, akan meningkat,” katanya dalam nota yang ditulis oleh penganalisis, Joshua Ng dan pasukan penyelidikan pasaran Kenanga Research.

Firma penyelidikan itu berkata, dengan andaian pihaknya mengurangkan sasaran nisbah pendapatan harga (PER) untuk FBM KLCI sebanyak 0.5 kali kepada 16 kali berbanding 16.5 kali pada masa ini, sasaran FBM KLCI akhir tahun akan diturunkan kepada 1,470 mata berbanding 1,520 mata pada masa ini.

Katanya, jika Kenanga Research mengurangkan sasaran PER dengan gandaan penuh, sasaran akhir tahun FBM KLCI pihaknya akan lebih rendah kepada 1,425 mata.

Sementara itu, Ketua Pakar Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid berkata, konflik terbaharu antara Israel dan Palestin dilihat boleh memberi kesan langsung terhadap selera risiko dalam kalangan pelabur, terutamanya jika konflik berpanjangan dan membabitkan kuasa besar.

Beliau berkata, kebimbangan utama adalah bagaimana konflik boleh memberi kesan kepada pergerakan harga minyak mentah dunia serta impak kepada kadar inflasi global.

Selain itu, katanya, ia juga boleh memberi kesan kepada bank-bank pusat utama dunia terutamanya Rizab Persekutuan (Fed) AS dalam menerajui dasar monetari mereka bagi mengurangkan inflasi.

“Pendek kata, kebimbangan terhadap prospek kenaikan kadar faedah pada November nanti. Justeru, ringgit berbanding AS dolar dijangka kekal lemah berikutan konflik ini,” katanya.

Mohd Afzanizam juga menjangkakan ringgit akan berlegar sekitar RM4.71 ke RM4.73 berbanding satu dolar AS berikutan ketidakpastian pasaran.

Naib Presiden Penyelidikan Ekuiti Rakuten Trade Sdn Bhd, Thong Pak Leng pula berkata, konflik itu lebih memberi kesan kepada pergerakan harga minyak kerana ia dijangka memberi kesan kepada bekalan komoditi itu.

Beliau berkata, walaupun Israel dan Palestin bukan pengeluar minyak terbesar, tetapi mereka adalah pintu masuk kepada Asia Barat.

“Lazimnya, perang akan menjejaskan sentimen. Namun, FBM KLCI naik hari ini, jadi tidak melihat secara ketara kesannya (kepada pasaran saham tempatan),” katanya. – Berita Harian

Author

Media Variasi

View all posts

View all posts


Zuckerberg mengaku bertanggungjawab pengurangan pekerja bermula Rabu

WASHINGTON: Ketua eksekutif Meta, Mark Zuckerberg mengaku bertanggungjawab ke atas pemberhentian besar-besaran pekerjanya berkuat kuasa pada Rabu, lapor Sputnik memetik laporan Wall Street Journal pada Selasa.

Beribu-ribu pekerja Meta dijangka diberhentikan bagi mengurangkan tenaga kerja dalam sektor teknologi itu dan ia adalah yang pertama dalam sejarah 18 tahun syarikat itu.

Zuckerberg mengumumkan pemberhentian pekerja ketika sesi mesyuarat dengan eksekutif syarikat pada awal Selasa dan mengakui bahawa syarikat itu telah menggaji pekerja terlalu ramai kerana “terlalu optimis” dengan unjuran masa depannya.

Pekerja yang diberhentikan akan mendapat sekurang-kurangnya gaji pemberhentian empat bulan, laporan itu memetik ketua sumber manusia Meta Lori Goler sebagai berkata.

Pasukan merekrut dan perniagaan akan diberhentikan, manakala pengumuman mengenai rancangan itu dijangka dihantar pada sekitar 6 pagi EST (10:00 GMT) pads Rabu, menurut laporan itu.

Pada September, Meta melaporkan bahawa lebih daripada 87,000 pekerja bekerja untuk syarikat itu. – BERNAMA


KBS pertimbang sepak takraw kembali dalam sukan teras – Hannah

Menterinya, Hannah Yeoh bagaimanapun berkata, pihaknya memerlukan sedikit masa melakukan proses penelitian terhadap kemudahan yang disediakan pihak kerajaan serta mengadakan lebih banyak sesi taklimat umum bersama penggiat sukan itu bagi bertukar pandangan mendapatkan maklumat yang diperlukan.

“Hasrat sepak takraw dijadikan sukan teras, (KBS) kena adakan perbincangan selepas melihat prestasi sukan SEA dan bedah siasat akan dilakukan.

Sukan (sepak takraw) mampu bagi pingat kepada kita dan sangat popular di mana kita perlu bagi semangat kepada mereka dan (isu sukan teras ini) akan menjadi satu keutamaan perbincangan ini di KBS,” katanya ketika ditemui pemberita selepas majlis pelancaran Liga Sepak Takraw (STL) di Pusat Dagangan Dunia Kuala Lumpur hari ini.

STL akan berlangsung mulai Jumaat depan (26 Mei) hingga 5 Ogos ini di Kuala Kangsar, Perak.

Skuad sepak takraw kebangsaan telah memenangi empat pingat perak dan empat pingat gangsa pada temasya dwitahunan yang  berlangsung di Phnom Penh, Kemboja.

Sebagai rekod, sepak takraw bersama angkat berat dan taekwondo adalah tiga sukan digugurkan Majlis Sukan Negara (MSN) daripada senarai sukan teras negara pada 2017, berikutan prestasi buruk serta tidak menunjukkan peningkatan berdasarkan semakan semula, termasuk kajian mendalam terhadap prestasi ketiga-tiga sukan itu sejak 2007.- BERNAMA


20 tahun masih menunggu tanah untuk asrama anak yatim Lipis

KUALA LUMPUR: Penantian satu penyeksaan, lebih seksa apabila menanti kelulusan tanah untuk membangunkan sebuah asrama anak yatim yang mengambil masa 20 tahun.

Pengasas Persatuan Pendidikan dan Usahawan Anak Yatim Kuala Lipis, Datuk Ruzi@Nata Yusoh berkata, usaha beliau untuk mendapat kelulusan bekas tapak Sekolah Rakyat era sebelum kemerdekaan dahulu di Kampung Pagar Sasak, Lipis, Pahang bagi penempatan anak yatim masih belum ada sinar.

Katanya, permohonan untuk kelulusan tanah telah dibuat pada tahun 2002 bagaimanapun ada campur tangan politik sehingga menyebabkan sehingga ke hari ini belum diluluskan.

“Sejak menguruskan anak yatim 20 tahun lalu, setiap urusan kami untuk mereka lancar dan mudah, melainkan penempatan sahaja.

“Justeru, persatuan kami sangat berharap ada tanah untuk penempatan anak yatim, supaya urusan pentadbiran, dan aktiviti untuk mereka dilaksanakan dan tersusun.

“Buat masa ini, kami terpaksa menganjurkan program yang menyebabkan kos agak tinggi sebab mereka tinggal dengan ibu atau penjaga masing-masing,” katanya kepada pemberita.

Beliau berkata demikian pada program Berbuka Puasa bersama 20 anak yatim Persatuan Pendidikan dan Usahawan Anak Yatim Lipis, di Hotel Adamson, di sini.

Kesemua anak yatim dibawa dari Lipis ke hotel berkenaan, bagi memberi peluang kepada mereka merasai suasana berbuka puasa di hotel di ibu negara, selain menggembirakan mereka.

Tambah Ruzi, Kampung Pagar Sasar adalah kawasan yang mundur dan kebanyakannya bekerja kampung atau penoreh getah.

“Sehubungan itu, harapan kami adalah untuk membantu anak-anak yatim, yatim piatu dan asnaf ini dari zero to hero agar mereka dapat menyumbang balik dan menaik taraf hidup mereka.

“Saya juga mengalu-alukan badan korporat untuk lebih ramai tampil membantu anak-anak ini mendapat ‘pukat’ agar hasil yang mereka perolehi nanti lebih banyak berbanding beri pancing sahaja,” katanya.

Author

Tun Puteh Wanti

View all posts

View all posts


1,000 mat rempit sertai konvoi Merdeka ke Tambun minggu depan

KUALA LUMPUR: Yayasan Metamorphosis dijangka membawa kira-kira 1,000 mat rempit menyertai konvoi Merdeka dari Jalan Duta ke Tambun, Perak pada 27 Ogos depan.

Presiden Yayasan Metamorphosis, Datuk Razalif Zain berkata, mereka akan pasang dan kibarkan bendera sepanjang perjalanan.

“Perjalanan akan bermula jam 8 pagi dan tamat di Tambun, mereka akan mandi di situ dan ada program motivasi dengan nilai patriotisme diterapkan.

“Kerana jumlah mereka ramai, kerjasama turut dijalinkan bersama Polis Diraja Malaysia, Rela dan JPAM untuk memastikan trafik lancar.

“Kita akan uar-uarkan menerusi media sosial peserta perlu memiliki lesen dan keadaan motorsikal yang baik agar tiada masalah sepanjang konvoi,” katanya kepada media pada program santai sempena bulan Merdeka.

Kira-kira 300 mat rempit dari Kuala Lumpur dan Selangor disantuni pada majlis makan bersama Yayasan Metamorphosis di Chow Kit.

Menerusi program ini Yayasan Metamorphosis memberi nasihat dengan kaedah berbual secara santai dan cuba berbincang mengenai budaya merempit yang merosakkan masa depan sendiri dan negara.

Yayasan Metamorphosis menggunakan pendekatan ‘makan dan minum petang’ bersama, disamping memberi pendedahan berhubung hukuman yang bakal diterima akibat terbabit dalam masalah merempit yang membahayakan pengguna jalan raya lain.

Tambah Razalif, kata-kata motivasi dan kaunseling diperlukan untuk membendung masalah sosial ini, selain turut memberi penghayatan erti kemerdekaan bagi menanamkan semangat patriotisme dalam kalangan mereka.

‘Justeru dengan cara pendekatan yang berhemah dan hikmah, diharap golongan mat rempit akan berasa diri dihargai dan berguna kepada keluarga serta negara,” katanya.

Baru-baru ini Kementerian Pengangkutan (MOT) akan meminda Akta Pengangkutan Jalan (APJ) 1987 untuk kali ketiga, bagi menangani isu lumba haram serta aktiviti mat rempit di negara ini.

Antara cadangan akan dikemukakan dalam pindaan itu ialah menaikkan kadar denda minimum daripada RM300 kepada jumlah di antara RM5,000 hingga RM10,000 selain hukuman penjara terhadap mat rempit, selain tanggungjawab ibu bapa terhadap anak bawah usia 18 tahun dan pengubahsuaian kenderaan.

Pindaan itu susulan kejadian lima maut dalam kemalangan membabitkan motosikal di Lebuhraya Tun Dr Lim Chong Eu di sini, bulan lalu dan perbincangan di antara kementerian serta Polis Diraja Malaysia (PDRM) diadakan bagi membendung kegiatan itu secara komprehensif.

Author

Tun Puteh Wanti

View all posts

View all posts


Wanita kurang minat pakaian kemuliaan Melayu

KUALA LUMPUR: Jika pakaian kemuliaan Melayu lelaki adalah bertanjak, bersampin, berkeris dan berselipar capal, bagaimana pula busana wanita Melayu?

Tinjauan MEDIA VARIASI di program Hari Peradaban Bangsa Melayu (HPBM) bertemakan ‘Kesatuan Melayu, Keunggulan Peradaban’ di Padang KLFA, Taman Melati, di sini, mendapati, hampir semua lelaki daripada kira-kira 4,000 yang hadir memakai pakaian kemuliaan Melayu.

Bagaimanapun, hanya sebilangan kecil kalangan wanita berbusana Melayu seperti baju kurung kebaya, berselendang, memakai dokoh, bercucuk sanggul, malah ada yang berkeris dan memakai tengkolok, di program anjuran PEMBELA itu.

Seperti sedia maklum, Malaysia mempunyai adat dan budaya warisan pakaian tradisional wanita Melayu antaranya baju kebaya, Kedah, Pahang, cekak musang, teluk belanga, aksesori berselendang, pemeleh, gelang kaki dan tangan, cincin, memakai subang, dokoh, bersanggul, pending, kain sarong, kain kemban, dan banyak lagi mengikut negeri masing-masing.

Berbeza dengan hasil tinjauan media di Festival Bon Odori Ke-46 baru-baru ini, hampir kesemua wanita yang hadir sanggup menyarung pakaian tradisional negara matahari terbit itu seperti kimono dan yukata, di Malaysia yang beriklim panas dan lembab Khatulistiwa.

Umum mengetahui, Jepun adalah negara empat musim, dan pemakaian tradisional mereka kelihatan lebih besar dan tebal namun mereka tidak mempedulikan langsung cuaca di negara ini, demi kerana kecintaan kepada tradisi budaya.

Justeru, Pengerusi PEMBELA, Aminuddin Yahaya berkata, pihaknya akan cuba menambah baik program HPBM pada tahun-tahun akan datang dengan lebih menggalakkan wanita memakai pakaian kemuliaan Melayu masing-masing.

“Perkara (program) ini yang pertama dan masih baharu, selepas fenomena Mat Kilau jadi semangat bangkit Melayu.

“Walaupun saya ada lihat wanita ada memakai selendang macam orang dahulu, tetapi kami akan cuba menambah baik pengisian program tahun hadapan dengan menggalakkan mereka mengenakan pakaian Melayu,” katanya.

Beliau berkata demikian mengulas mengenai isu kurangnya minat wanita dalam pemakaian kemuliaan Melayu berbanding lelaki secara amalan harian.

Turut hadir memberi sokongan kepada program seperti penerbit dan pengarah urusan Studio Kembara, Abdul Rahman Mt Dali serta pengarah dan penerbit filem, Datuk Yusof Haslam.

Presiden Persatuan Dunia Seni Silat Melayu Malaysia, Roslim Abu turut mengakui hanya sebilangan kecil wanita mengenakan pakaian kemuliaan Melayu meskipun sudah lama berkecimpung dalam bidang itu.

“Program hari ini adalah yang pertama oleh NGO (pertubuhan bukan kerajaan) bukan terlibat secara langsung dalam hal berkaitan warisan, jadi bila saling bekerjasama, jaringan budaya dan kefahaman sudah terbina.

“Program seperti ini akan membuka mata semua, supaya semua orang tahu di mana, bagaimana dan siapa kelompok yang membawa busana berpakaian Melayu,” katanya.

Author

Fhatihah Zakinan

View all posts

View all posts


Tiada kerjasama perkara babit dosa, rasuah, salah laku – Presiden PAS

ALOR SETAR: PAS tegas tidak mengadakan sebarang kerjasama dalam perkara dosa seperti meneruskan permusuhan dan menyembunyikan dosa tanpa insaf dan taubat, kata Presidennya Tan Sri Abdul Hadi Awang.

Beliau berkata PAS juga tidak memejamkan mata terhadap kemungkaran seperti rasuah, politik wang, politik mahu jawatan, salah laku dan salah urus.

“Kerana meraikan kemungkaran semata-mata menjaga hati dan kepentingan yang salah sehingga meninggalkan prinsip, adalah konsep ta‘awun (kerjasama) yang salah dan berdosa.

Justeru, PAS menolak sesiapa sahaja yang mengambil pendekatan yang terpesong daripada konsep ta‘awun yang berlandaskan petunjuk al-Quran,” katanya ketika menyampaikan ucapan dasar dan merasmikan Muktamar PAS ke-68 di sini hari ini.

Turut hadir Setiausaha Agung PAS Datuk Seri Takiyuddin Hasan dan Pengerusi Perikatan Nasional yang juga Presiden Bersatu Tan Sri Muhyiddin Yassin serta 1,300 perwakilan dan saf kepimpinan PAS daripada 197 kawasan.

Sementara itu, Abdul Hadi mengingatkan parti politik memberi tumpuan usaha membangunkan semula negara.

Beliau berkata kebijaksanaan kerajaan Persekutuan mengadakan persefahaman politik bersama parti-parti pembangkang demi mewujudkan kestabilan politik adalah satu langkah yang matang.

Ahli Parlimen Marang itu berkata PAS telah lebih dahulu memperkenalkan pendekatan politik yang dikenali sebagai Budaya Politik Matang dan Sejahtera (BPMS) sejak tahun 2015 lagi.

Katanya meskipun PAS berada di blok pembangkang (ketika itu), PAS mengambil pendirian untuk bekerjasama dengan kerajaan yang ditunjangi Barisan Nasional, demi kemaslahatan negara dan rakyat yang lebih besar.

“Ketika PAS memperkenalkan BPMS, terdapat parti-parti pembangkang yang menyindir sinis pendirian PAS dengan pelbagai tohmahan.

“Hari ini, kita boleh menyaksikan sendiri pendekatan BPMS ini sememangnya wajar dibudayakan dalam kalangan parti-parti politik sama ada di pihak kerajaan atau di pihak pembangkang,” katanya. – BERNAMA


Bela Siti Nuramira atau bela perbuatannya hina Islam?

SEMALAM wanita yang ditahan reman atas dakwaan menghina Islam dan kekasihnya telah dibebaskan setelah wang ikat jamin RM40,000 telah berjaya dikumpul.

Persoalan yang timbul sekarang siapakah penderma yang sanggup mengeluarkan wang untuk mencukupkan jumlah RM40,000 bagi membebaskan pasangan kekasih yang ditahan atas dakwaan menghina Islam semasa membuat persembahan di sebuah kelab komedi minggu lalu?

Bukan sedikit jumlahnya, tetapi ia berjaya dikumpul dalam 48 jam sebagai ikat jamin mereka setelah hakim memutuskan jumlah itu di Mahkamah Sesyen Kuala Lumpur dan Petaling Jaya, Selangor.

Mengesahkan perkara itu, peguam, R Sivaraj yang mewakili Siti Nuramira Abdullah, 26, dan V Alexander Navin, 38, berkata, jumlah ikat jamin itu merupakan kutipan sumbangan orang ramai menerusi akaun bank pertubuhan bukan kerajaan (NGO) hak asasi manusia, ‘Lawyers for Liberty’ (LFL).

Duit jaminan adalah bertujuan untuk memastikan Orang Kena Tuduh (Siti Nuramira dan Alex) hadir ke mahkamah sepanjang perbicaraan kes mereka.

Dalam isu ini ada dua golongan iaitu pihak yang membela pasangan itu dan pihak yang menentang.

Semua orang pastinya faham kenapa menentang tidak perlu dijelaskan lagi.

Analisis kewartawanan penulis, pihak yang membela pula terdiri daripada dua golongan iaitu bukan Islam dan dalam kalangan orang Islam sendiri kerana mereka melihat perbuatan pasangan itu sekadar sindiran kepada golongan hipokrit.

Mereka berpendapat Siti Nuramira hanya seorang individu yang berani menampilkan dirinya sebenar, seorang lepasan sekolah agama tahfiz, hafal 15 juzuk al-Quran, berpakaian menutup semua tetapi sebenarnya dirinya sebenar mahukan kebebasan.

Walaupun pahit realitinya, inilah sebenarnya berlaku dalam masyarakat kita hari ini, negara dikejutkan dengan berita pak lebai menonton filem porno, penasihat agama dirakam videonya masuk kelab malam di sebelah wanita berpakaian mendedahkan lurah payudaranya.

Ada pemimpin politik agama pula yang haramkan panggung wayang tetapi boleh hadir pula ke filem Mat Kilau, ada yang sanggup haramkan parti lawan demi politik dan macam-macam lagi kisah hipokrit yang didedahkan sebelum ini.

Sikap hipokrit inilah menjadi punca Islam dipersendakan dan semakin ramai pula yang sama-sama ikut rentak.

Ada pula yang mempersoalkan kenapa lelaki Cina yang persenda azan baru-baru ini tidak didakwa?

Kenapa ada ustad yang menceritakan di YouTube mengenai perpindahan roh tidak didakwa? Beliau hanya mohon maaf.

Kenapa kakak berhijab dan menampakkan payudaranya serta dibiarkan lelaki bukan mahram menyentuhnya di Terengganu tidak didakwa atau kedainya ditutup?

Pertikaian dan rasa tidak puas hati ini akan banyak ditimbulkan netizen di media sosial seperti Facebook dan lain-lain.

Ditambah pula generasi hari ini sudah lupa sejarah, sudah membelakangkan adat dan adab Melayu yang memberi garis panduan ‘do’ and ‘don’t’ hidup bermasyarakat.

Itulah kesilapan sebenar Siti Nuramira, Alex, si mata juling dan lain-lain. Mereka lupa di mana bumi dipijak di situ langit dijunjung, itu kata Melayu dahulu.

Perbuatan mereka tidak diterima dalam majoriti masyarakat Islam negara ini, ia menyebabkan agama Islam disalahertikan dan dipandang hina oleh orang lain.

Jadi apakah solusinya? Malaysia sudah ada Rukun Negara kelima iaitu Kesopanan dan Ketatasusilaan yang perlu diperkasa atau dikuat kuasa sebagai bentuk undang-undang dan pendidikan.

Ketika ini sekolah-sekolah termasuk tahfiz tidak menekankan aspek rukun negara ke lima ini, ada rakyat yang ditemui tidak tahu langsung Rukun Negara ini.

Hukuman berat tidak beri jaminan isu ini tidak berlaku lagi di masa depan, dengan dunia di hujung jari manusia boleh berubah perilaku sekelip mata jika tiada asas yang kukuh dalam diri.

Orang Melayu dahulu kata biar mati anak jangan mati adat kerana tanpa adat hilanglah identiti dan maruah bangsa.

Kita lihat filem Mat Kilau hampir RM100 juta kutipan tiket wayang bukti orang Melayu mula bangkit mempertahankan agama, bangsa dan tanah air daripada segala bentuk penjajahan.

Tetapi memperkasakan sejarah, budaya, warisan, adat dan adab Melayu menuntut kuasa politik yang stabil untuk menjadikannya satu cabang pendidikan yang wajib.

Bermula di sekolah rendah hingga universiti, bukan hanya negara akan dipandang tinggi kerana adat dan adab tetapi sekurang-kurangnya masyarakat tanpa kira agama akan lebih menghormati satu sama lain dan diharap isu penghinaan seperti ini tidak berlaku lagi.

Author

Tun Puteh Wanti

View all posts

View all posts


Kerajaan hadkan pembelian maksimum beras tempatan 100kg

SERDANG: Kementerian Pertanian dan Keterjaminan Makanan (KPKM) menetapkan had pembelian maksimum 100kg beras putih tempatan (BPT) bagi setiap individu berkuat kuasa serta-merta.

Ketua Pengarah Kawalselia Padi dan Beras, Datuk Azman Mahmood berkata, langkah itu dibuat bagi menstabilkan bekalan tersebut.

“Kita dapati ada peniaga membeli beras putih dalam satu masa (sehingga) 500 hingga 700kg.

“(Jadi) sebab itu kita buat sekatan (hadkan) bermula hari ini dengan benarkan (beli) 10 bag beras (100kg) sahaja,” katanya seperti dilapor Sinar Harian.

Sementara itu, ditanya tempoh ditetapkan bagi had tersebut, Azman menjelaskan, ia akan dibuat sehingga bekalan kembali stabil.

“(Kita akan laksana) sampai bila-bila sehingga keadaan kembali reda,” katanya.

Sementara itu, Menteri KPKM, Datuk Seri Mohamad Sabu nenegaskan, harga beras putih tempatan masih terkawal dan mencukupi, meskipun negara ketika ini berdepan kenaikan harga beras putih import.

Jelasnya, harga bagi beras putih tempatan masih kekal RM26 sekampit atau RM2.60 sekilogram (kg).

“Insya-Allah beras tempatan terkawal dan mencukupi,” katanya.

Author

Fazleen Safina Abd Jamil

View all posts

View all posts


Kadar GST dijangka 4-6 peratus jika diumum dalam Bajet 2023

KUALA LUMPUR: Sekiranya Cukai Barang dan Perkhidmatan (GST) dimasukkan dalam Bajet 2023, kerajaan boleh mempertimbangkan kadar di antara empat hingga enam peratus berikutan penilaian yang ketat terhadap hasil yang boleh dikutip untuk menyokong perbelanjaannya, kata Ernst & Young Tax Consultants Sdn Bhd (EY).

Rakan Kongsi Pengurusan Cukai EY Malaysia, Farah Rosley, berkata kemungkinan untuk memperkenalkan semula GST telah menjadi topik perbincangan dan beliau percaya GST yang menjadi cukai penggunaan yang meluas akan menyumbang kepada kutipan hasil negara.

Bagaimanapun, beliau berkata kadar GST mestilah munasabah dan tidak membebankan pengguna dan pembayar cukai, manakala pelaksanaan serta pematuhannya perlu dipermudahkan dengan kesan minimum kepada perniagaan.

“Komunikasi dengan pihak berkepentingan termasuk perniagaan adalah penting dan mempercepatkan pembayaran balik GST serta mempunyai sistem yang mudah dan telus juga penting bagi menjayakan semula GST.

“Masa yang mencukupi mesti diberikan kepada perniagaan untuk bersedia dengan pelaksanaannya,” katanya kepada Bernama melalui emel baru-baru ini apabila ditanya mengenai harapan syarikat untuk Bajet 2023 yang akan dibentangkan pada 7 Oktober 2022.

Farah berkata, kerajaan mungkin mempertimbangkan untuk memperkenalkan ‘hala tuju cukai’ yang mewujudkan perubahan penting kepada rejim cukai di negara ini, bersama-sama dengan garis masa untuk perundingan dan tarikh untuk diperkenalkan serta rasional bagi memperkenalkan cukai yang relevan untuk memberi keselesaan dan kepastian kepada pelabur.

Mengenai cukai baharu bagi meningkatkan hasil cukai kerajaan, Farah berkata sebelum memperkenalkan sebarang cukai baharu, kerajaan perlu menjalankan kajian secara menyeluruh dan berunding dengan pihak awam yang sewajarnya.

“Jika ada cukai baharu, seharusnya ia merangsang aktiviti ekonomi sektor swasta,” katanya.

Menurut Farah, kerajaan perlu peka terhadap perusahaan kecil dan sederhana (PKS) dan memastikan sektor itu tidak terjejas dengan cukai baharu, terutamanya semasa tempoh pemulihan selepas pandemik COVID-19.

“Secara keseluruhannya, perlu ada keseimbangan dalam meningkatkan kutipan hasil cukai dan menarik pelaburan ke dalam negara. Cukai tidak sewajarnya dijadikan alasan untuk perniagaan beralih ke sektor tidak formal atau menutup operasinya di Malaysia,” tambah beliau.

Farah turut menolak kemungkinan Cukai Makmur akan diteruskan dalam Bajet 2023.

Beliau berkata, Cukai Makmur adalah cukai sekali sahaja yang diperkenalkan dalam bajet 2022 yang mana kadar cukai pendapatan yang tinggi sebanyak 33 peratus dikenakan ke atas pendapatan bercukai melebihi RM100 juta, manakala pendapatan bercukai sehingga RM100 juta akan dikenakan cukai pada kadar 24 peratus.

“Tidak mungkin Cukai Makmur akan diteruskan atau dilanjutkan dalam Bajet 2023.”

Mengenai cukai minimum global 15 peratus yang mana Malaysia bersama-sama 135 negara lain secara prinsipnya telah bersetuju untuk mengenakannya kepada syarikat multinasional (MNC) tertentu mulai tahun depan, Farah berkata bagi memastikan daya saing Malaysia, kerajaan mesti memastikan insentif perlu disesuaikan berdasarkan keperluan pelabur individu.

“Mengenai perkara ini, perlu diambil perhatian bahawa kerajaan Malaysia telah memperkenalkan peruntukan dalam Akta Cukai Pendapatan 1967 yang membenarkan Menteri Kewangan menetapkan kadar cukai sehingga 20 peratus untuk beberapa tahun tertentu bagi aktiviti yang diluluskan, tertakluk kepada syarat-syarat tertentu.

“Ini memberikan fleksibiliti kepada kerajaan untuk menyesuaikan pakej insentif cukai bagi menarik jenis-jenis pelaburan yang diperlukan untuk negara,” katanya.

Beliau menyatakan cukai minimum global secara amnya hanya akan memberi kesan kepada kumpulan korporat yang mempunyai lebih daripada 750 juta euro dalam perolehan kumpulan yang disatukan, manakala kumpulan dengan perolehan yang kecil tidak akan tertakluk kepada cukai minimum global.

Farah mencadangkan supaya kerajaan terus menilai kadar cukai pendapatan korporat pada masa hadapan, kerana kadar cukai pendapatan korporat yang lebih rendah boleh menjadikan Malaysia lebih menarik kepada pelabur asing.

“Kadar cukai pendapatan korporat berkanun kita pada masa ini adalah 24 peratus, lebih tinggi daripada kadar cukai minimum global 15 peratus, dan juga lebih tinggi daripada kadar cukai di negara jiran, yang secara amnya tidak melebihi 20 peratus,” katanya.

Beliau juga menyarankan supaya kerajaan terus menyediakan persekitaran yang mesra perniagaan dan kos yang kompetitif dengan infrastruktur bertaraf dunia untuk menggalakkan pelaburan langsung asing dan domestik serta insentif hijau bagi menyokong pelaburan yang mampan.

“Kerajaan juga harus menyediakan insentif untuk meningkatkan inovasi dan produktiviti, contohnya seperti memberikan pelepasan cukai untuk aktiviti penyelidikan dan pembangunan (R&D).

“Adalah amat penting untuk mengukur hasil dan pertumbuhan perniagaan yang telah diberikan insentif, dalam memastikan insentif mencapai matlamat yang diingini,” katanya. – BERNAMA

Author

MEDIAVARIASI

View all posts

View all posts


67 warga Indonesia ditahan, penempatan haram lengkap dengan sekolah dibongkar

SEREMBAN: Jabatan Imigresen Negeri Sembilan menahan 67 pendatang tanpa izin dari Indonesia dalam satu operasi di sebuah penempatan haram di Nilai Spring, dekat sini awal pagi tadi.

Pengarahnya, Kennith Tan Ai Kiang berkata, 31 lelaki dan 36 perempuan, termasuk 36 kanak-kanak serta bayi berumur dua bulan ditahan dalam operasi pukul 1.30 pagi itu.

Beliau berkata, hasil risikan mendapati penempatan berkenaan memiliki kemudahan ‘sekolah’ menggunakan silibus pendidikan negara jiran, malah turut dilengkapi beberapa set generator bagi membekalkan kemudahan elektrik.

“Anggota yang terlibat dalam operasi itu perlu berjalan kaki meredah kawasan hutan sejauh 1.2 kilometer untuk sampai ke kawasan penempatan yang tidak rata dan berpaya, serta dikelilingi besi serpihan jerat dan anjing liar itu.

“Semasa serbuan dilakukan, terdapat ada warga asing cuba melarikan diri serta bertindak agresif bagi mengelak daripada ditangkap,” katanya dalam kenyataan hari ini.

Kennith berkata, hasil risikan awal mendapati warga asing itu menduduki penempatan berkenaan sejak lebih dua tahun, dan semasa serbuan pihaknya turut menemukan beberapa senjata tajam seperti lembing dan parang.

“Kesemua tahanan kini ditempatkan di Depot Imigresen Lenggeng bagi siasatan lanjut. Jabatan imigresen sedang mengenal pasti sama ada penempatan di Nilai Spring itu dibina atas tanah milik persendirian atau tanah kerajaan negeri yang diteroka secara haram,” katanya.

Beliau berkata, antara kesalahan yang dikesan ialah tidak memiliki tiada dokumen pengenalan diri, tinggal lebih masa, dan lain-lain kesalahan berkaitan Akta Imigresen 1959/63, Akta Pasport 1966 dan Peraturan-Peraturan Imigresen 1963. – BERNAMA


Adakan lebih banyak majlis selawat dan munajat – PM

KUALA LUMPUR: Perdana Menteri, Datuk Seri Anwar Ibrahim menyarankan lebih banyak majlis selawat dan munajat dapat diadakan di negara ini bagi meningkatkan ilmu dan kefahaman mengenai agama Islam.

Beliau berkata, program seperti itu juga dapat membantu umat Islam untuk mendekati Allah dan sentiasa mengingati kekuasaanNya.

“Kita boleh ikhtiar, kita boleh merangka, kita boleh mengadakan strategi ekonomi, budaya, pemerkasaan pelbagai bidang tetapi kita harus bertawakal kepada Allah.

Sebab itu saya mengambil peluang ini untuk meraikan dai dan ulama bersama-sama mengajak rakan-rakan di seluruh negara ke majlis yang segar dengan semangat umat sentiasa berselawat kepada junjungan besar Rasulullah menggunakan diversiti ini untuk meningkat kefahaman kepada ilmu,” katanya.

Beliau berkata demikian pada program Selawat & Munajat Perdana Untuk Malaysia di Stadium Bola Sepak Kuala Lumpur, Cheras, di sini malam tadi.

Menurut Anwar, majlis ilmu itu juga selaras dengan konsep Malaysia MADANI yang berniat untuk mentamadunkan masyarakat dengan usaha perpaduan dan bersatu untuk memanfaatkan insaniah, ekonomi serta sosial.

Namun, katanya usaha itu perlu berteraskan keyakinan kepada Allah dengan mengingatiNya dan berselawat kepada RasulNya.

Terdahulu, Anwar yang tiba bersama isteri Datuk Seri Dr Wan Azizah Wan Ismail pada 7.50 malam Sabtu, menyertai selawat dan qasidah bersama kumpulan Syabab El-Mustafawiyah.

Ahli Parlimen Tambun itu turut bersama-sama menyertai selawat Nuril Anwar serta mendengar ceramah bertajuk “Mahabbah Rasulullah Asas Kejayaan Malaysia Madani” disampaikan oleh Al-Habib Ali Zaenal Abidin Abu Bakar Al-Hamid.

Biarpun dalam keadaan hujan lebat, ribuan orang datang menyertai program keagamaan dan kerohanian itu yang merupakan cetusan bersama Pejabat Perdana Menteri dengan Pertubuhan Dai Kuala Lumpur bertujuan untuk memperkasakan hubungan ulama, pemimpin dan rakyat. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Remaja sesak nafas dalam kebakaran kebakaran tiga rumah di Ipoh

IPOH:  Seorang remaja perempuan terpaksa dibawa ke hospital akibat mengalami sesak nafas dalam kebakaran melibatkan tiga buah rumah di Jalan Taman Shantin, Pasir Putih petang Khamis.

Jurucakap Jabatan Bomba dan Penyelamat (JBPM) Perak berkata anggota dari Balai Bomba dan Penyelamat (BBP) Pasir Putih dibantu BBP Ipoh, Pasukan Bomba Sukarela (PBS) Pekan Baru dan Menglembu dikejarkan ke lokasi sebaik menerima panggilan kira-kira 4 petang.

“Setibanya di lokasi kejadian mendapati, berlaku kebakaran melibatkan tiga buah rumah berkeluasan 16×40 yang mengalami kemusnahan antara 10 hingga sebanyak 80 peratus namun berjaya dipadamkan menggunakan tiga aliran salur berserta enam pancutan dari pam jentera,” katanya dalam satu kenyataan pada Khamis .

Beliau berkata akibat kebakaran itu, seorang remaja perempuan dari satu daripada rumah terbabit mengalami sesak nafas dan telah diberi rawatan awal sebelum dibawa ke Hospital Raja Permaisuri Bainun (HRPB) Ipoh untuk rawatan selanjutnya.

Tiada maklumat lanjut diberikan mengenai identiti remaja perempuan tersebut dan punca kejadian masih dalam siasatan. – BERNAMA


FAM akan panggil Zulkarnain bantu siasatan menyeluruh

PETALING JAYA: Persatuan Bolasepak Malaysia (FAM) akan memanggil pengadil kontroversi Zulkarnain Zakaria, yang dikenakan hukuman penggantungan semusim baru-baru ini bagi membantu siasatan lanjut berhubung prestasinya, dalam usaha menjaga mutu pegawai perlawanan tempatan.

Presiden FAM, Datuk Hamidin Mohd Amin berkata, pihaknya bersedia untuk menjalankan siasatan menyeluruh, dengan mengambil kira beberapa aspek termasuk jika terdapat gangguan daripada anasir luar.

“Kita perlu tengok semua aspek sebelum kita ambil tindakan lanjut, tetapi langkah pertama sudah kita ambil dengan dia (Zulkarnain) digantung. Jawatankuasa penilai pengadil FAM tengah melihat dan akan panggil beliau untuk proses seterusnya.

“Kita tak boleh sampai dekat situ (unsur mengatur perlawanan), biar mereka (jawatankuasa) melakukan siasatan penuh dahulu,” katanya pada sidang media selepas mempengerusikan Mesyuarat Ketujuh Jawatankuasa Eksekutif FAM 2021-2025 di Wisma FAM di Kelana Jaya di sini hari ini.

Ahad lepas, Zulkarnain dikenakan hukuman penggantungan secara serta-merta daripada mengadili sebarang perlawanan Liga Malaysia (Liga-M) 2023, susulan beberapa insiden membabitkan keputusannya pada aksi Liga Super antara Sabah dan Penang di Stadium Likas, Kota Kinabalu, Jumaat lepas.

Sementara itu, Hamidin yang juga Ahli Majlis Persekutuan Bolasepak Antarabangsa (FIFA) bagi penggal 2023-2027 berkata, FAM sentiasa berusaha untuk meningkatkan tahap kualiti pengadil.

Namun beliau berkata, hampir mustahil mendapatkan seseorang pengadil yang sempurna iaitu bebas daripada membuat kesilapan di padang.

“Pengadil ada kelemahan, mungkin dalam 90 minit, minit ke-87 dia buat keputusan tak tepat dan ini terjadi bukan sahaja di Malaysia, tetapi di seluruh dunia. Jawatankuasa dan FAM sentiasa pantau tetapi untuk dapatkan 100 peratus pengadil sempurna di Piala Dunia pun tiada,” katanya.

Dalam pada itu beliau berkata, FAM akan menghantar beberapa pengadil antaranya Muhammad Nazmi Nasaruddin ke Thailand, bagi mendapatkan lesen Video Bantuan Pengadil (VAR) sebagai usaha awal dalam misi melihat pengadil tempatan bertugas di Piala Dunia 2026. – BERNAMA


FAMA sasar jualan JDTL lebih RM3 juta suku pertama tahun ini

KUALA LUMPUR: Lembaga Pemasaran Pertanian Persekutuan (FAMA) menyasarkan jualan sebanyak RM3.1 juta bagi program Jualan Terus Dari Ladang (JTDL) untuk tempoh suku pertama tahun ini dengan nilai penjimatan RM300,000.

Timbalan Ketua Pengarah Operasi FAMA, Abdul Rashid Bahri berkata, sepanjang tahun lepas, JTDL mencatatkan nilai jualan keseluruhan RM16.29 juta melibatkan 7,586 usahawan di 1,031 lokasi seluruh negara sekali gus merekodkan nilai penjimatan RM1.6 juta.

“JTDL bertujuan membantu petani memasarkan produk mereka secara terus kepada pengguna agar pengguna dapat menikmati penjimatan harga yang ditawarkan,” katanya kepada pemberita selepas melawat program JTDL yang dirasmikan Exco Infrastruktur dan Pertanian Selangor, Ir Izham Hashim di Ibu Pejabat FAMA di sini hari ini.

Mengulas mengenai sambutan JTDL hari ini yang bertemakan ‘Selangor Day’, Abdul Rashid berkata, program sehari itu mencatat kehadiran lebih 3,000 pengunjung dan pelbagai produk pertanian dibawa termasuk durian, ‘rose melon’, telur ayam, ayam, minyak masak serta aneka makanan popular Selangor.

Dalam perkembangan lain, Abdul Rashid berkata, FAMA menyasarkan lebih 1.4 juta bekalan telur ayam akan dipasarkan setiap minggu di seluruh negara melalui Program Intervensi Telur yang bermula Disember lepas sebagai usaha mengimbangi bekalan di pasaran.

Beliau berkata menerusi program itu, FAMA akan mengambil telur ayam dari kawasan pantai barat seperti Melaka untuk dibawa dan dipasarkan di seluruh negara terutama di Kelantan, Terengganu serta Pahang yang terkesan dengan masalah bekalan akibat banjir.

Mengulas mengenai bekalan menjelang sambutan Tahun Baharu Cina, Abdul Rashid berkata, pihaknya menjangkakan permintaan tinggi bagi beberapa komoditi utama bahan makanan seperti kubis, tomato, kelapa, lobak, timun, cili dan ubi kentang.

Bagi bekalan kubis, Abdul Rashid berkata, FAMA mendapatkan bekalan melalui kerjasama antara anak syarikatnya FAMA Corporation Sdn Bhd dengan pihak industri atau pengimport dari China dan Indonesia serta pembekal dari Cameron Highlands.

“FAMA sentiasa mengatur bekalan bahan makanan berkenaan melalui kerjasama dengan pengimport bagi memenuhi permintaan pasaran tempatan dan komoditi ini diedarkan melalui 40 pusat operasi FAMA  di seluruh negara serta outlet peruncitan FAMA selain peruncit-peruncit tempatan.

Menurut Abdul Rashid harga jualan bagi komoditi itu ditetapkan Kementerian Perdagangan Dalam Negeri dan Kos Sara Hidup. – BERNAMA


‘Isytihar sokong PM, Ahli Parlimen pembangkang tak hilang kerusi pun’

TINDAKAN Ahli Parlimen pembangkang mengisytiharkan sokongan kepada Perdana Menteri, Datuk Seri Anwar Ibrahim tidak menyebabkan mereka hilang kerusi Parlimen.

Ketua Setiausaha Pakatan Harapan (PH),  Datuk Seri Saifuddin Nasution Ismail berkata, hanya Ahli Parlimen yang bertindak masuk ke parti lain selain mengumumkan diri sebagai Bebas akan hilang kelayakan kerusi disandang.

Beliau berkata, ini berdasarkan undang-undang antilompat parti, Akta Perlembagaan (Pindaan) (No.3) 2022 (Akta A1663).

“Saya menduduki jawatankuasa ini semasa digubal, mewakili PH bersama Gobind Singh Deo dan (Mohamed) Hanipa Maidin, pendirian PH tindakan Ahli Parlimen bertindak bertentangan keputusan whip parti di dalam dewan adalah dikira hilang kerusi dan Pilihan Raya Kecil diadakan.

“Tindakan bertentangan ini termasuk dalam perkara seperti undian bajet, usul undi tidak percaya dan apa-apa RUU (rang undang-undang) yang memberi kesan kepada kedudukan kerajaan. Ahli Parlimen yang dipecat oleh parti kerana melanggar disiplin dan perlembagaan parti (juga) dikira hilang kerusi,” katanya menerusi hantaran di laman Facebook.

Namun, Saifuddin yang juga Menteri Dalam Negeri berkata, pendirian dan cadangan PH ketika itu tidak dipersetujui oleh Perikatan Nasional (PN) yang diwakili Datuk Seri Hamzah Zainudin dan Datuk Seri Takiyuddin Hassan.

“(Jadi)  (Tan Sri Dr) Wan Junaidi Tuanku Jaafar sebagai pengerusi usulkan hanya cadangan mendapat konsensus semua parti akan dimasukkan (ke dalam Akta).

“Akhirnya keadaan bagaimana yang dikira Ahli Parlimen hilang kerusi? Isytihar masuk parti lain, isytihar jadi Ahli Parlimen Bebas. Isytihar sokong Perdana Menteri? Tidak hilang kerusi. Sekian,” katanya.

Sebelum ini, Parti Pribumi Bersatu Malaysia (Bersatu) mencadangkan supaya undang-undang antilompat parti diluluskan Parlimen dikaji semula, kerana didakwa terdapat kelemahan terutama melibatkan situasi anggota parti itu yang bertindak menyokong Kerajaan Perpaduan.

Sehingga kini, empat Ahli Parlimen PN daripada Bersatu iaitu Datuk Iskandar Dzulkarnain Abdul Khalid (Kuala Kangsar); Datuk Suhaili Abdul Rahman (Labuan); Mohd Azizi Abu Naim (Gua Musang) dan Zahari Kechik (Jeli) menyatakan pendirian menyokong Anwar.

Speaker Dewan Rakyat Tan Sri Johari Abdul pada Khamis berkata, tindakan empat Ahli Parlimen itu tidak berkaitan dengan Akta Perlembagaan (Pindaan) (No.3) 2022 (Akta A1663), yang melarang Ahli Dewan Rakyat untuk bertukar parti yang boleh menyebabkan mereka hilang kerusi di Parlimen.

Author

Fazleen Safina Abd Jamil

View all posts

View all posts


Zakat instrumen terbaik basmi kemiskinan

GOMBAK: Majlis Agama Islam Wilayah Persekutuan (MAIWP) membuktikan dana zakat adalah instrumen terbaik dalam membasmi kemiskinan, khususnya dalam program pembangunan pendidikan.

Selain pendidikan, pembangunan sosial dan ekonomi adalah program yang diperincikan daripada bantuan MAIWP dalam usaha berterusan membantu melahirkan lebih ramai asnaf berjaya.

Pengerusi Majlis Agama Islam Wilayah Persekutuan (MAIWP), Tan Sri Dr Mohd Daud Bakar berkata, sebanyak RM117 juta diperuntukkan untuk bidang pendidikan setakat September tahun ini.

“Pendidikan adalah bajet terbesar daripada keseluruhan pengagihan zakat di MAIWP, ini termasuk bantuan wang sara hidup, beg sekolah, cermin mata, laptop, buku, isu kecemasan dan kesihatan.

“Semua bantuan ini cukup untuk mereka belajar dengan tenang, dan tak perlu fikir tentang masalah buku, peralatan, pakaian sekolah semua. Kita juga beri bantuan asnaf di peringkat politeknik, kolej profesional baitulmal kuala lumpur (KPBKL) dan universiti,” katanya kepada MEDIA VARIASI.

Beliau berkata demikian kepada pemberita pada Majlis Anugerah Kecemerlangan Akademik Pelajar Darul Kifayah 2022, di Kompleks Darul Kifayah, di sini.

Yang turut hadir, Pengetua Darul Kifayah MAIWP, Abdul Rauf Abdul Aziz dan calon P118 Parlimen Setiawangsa, Nurul Fadzilah Kamaluddin.

Beliau yang juga Ketua Srikandi Muda Bersatu kini Ahli Jawatankuasa Kompleks anak yatim Darul Kifayah dan Rumah Perlindungan wanita Dar As Saadah di bawah seliaan Majlis Agama Islam Wilayah Persekutuan (MAIWP).

Menariknya, beliau juga merupakan bekas pelajar atau alumni di sekolah tersebut dan kini bergiat aktif dengan kedua-dua institusi ini.

Beliau berkata, bantuan biasiswa dinamakan Dermasiswa turut diberikan kepada golongan asnaf yang mengikuti kursus Pendidikan dan Latihan Teknikal dan Vokasional (TVET).

Mengulas lanjut, Mohd Daud berkata, MAIWP turut memperluaskan takrifan bantuan golongan B40 berdasarkan konsep adil dan seimbang.

“Rata-rata masih memberikan bantuan kepada takrifan (B40) RM2,000 tetapi kita tingkatkan RM3,800 berdasarkan tanggungan, dan kita lihat aspek kualitatif dan kuantitatif,” katanya.

Jadi, jelas, MAIWP secara berterusan sentiasa meningkatkan aktiviti pemantauan bagi memastikan bantuan yang diberikan, dimanfaatkan sepenuhnya untuk mengubah taraf kehidupan asnaf kepada yang lebih baik.

Author

Tun Puteh Wanti

View all posts

View all posts


‘Nervous’ nak jumpa bakal mertua raya kali ini? Ikuti 5 tips ini!

SEMPENA perayaan Aidilfitri ini, pasti ramai pasangan ‘bercinta’ akan membawa buah hati berkunjung ke rumah untuk diperkenalkan kepada ahli keluarga.

Mungkin, ada sebilangan daripada anda berasa gementar untuk berdepan dengan keluarga si dia terutama bagi mereka yang dalam perancangan bertunang atau mendirikan rumah tangga.

Justeru, ikuti tips yang disediakan MEDIA VARIASI bagi memudahkan urusan anda bertemu dengan bakal keluarga mertua.

Tips 1: Masa

Antara waktu yang paling sesuai untuk pertama kali bertemu dengan bakal mertua adalah pada hari raya, hari kenduri ataupun sempena apa-apa majlis di mana tuan rumah mengalu-alukan kedatangan anda.

Berbanding pada hari-hari biasa, lebih-lebih lagi jika kedatangan anda itu tidak dimaklumkan terlebih dahulu pada bakal mertua pasti keadaan akan menjadi sedikit janggal.

Tips 2: Bawa buah tangan

Sebelum datang ke rumah bakal mertua, anda disarankan membawa buah tangan khas untuk ahli keluarga sebagai tanda mengambil hati.

Nak lebih mantap, tanyakan kepada pasangan mengenai kegemaran bakal mertua dan hadiahkan kepada mereka. Terus jadi bakal menantu kesayangan!

Tips 3: Rajinkan diri membantu bakal mertua

Tips ini sangat penting untuk wanita kerana ia akan menampakkan kita seorang yang rajin tangan untuk menolong!

Setibanya di rumah bakal mertua, rajinkan diri bantu memasak atau menghidang makanan. Jika bakal mertua anda menolak, anda kena ‘cuba’ juga buat semua tu, barulah bakal mertua bangga dapat calon rajin macam anda!

Tips 4:  Jaga penampilan diri

Tanggapan pertama mereka buat kita adalah amat penting supaya bakal mertua dapat melihat bagaimana kita menjaga penampilan diri.

Maklumlah, mereka akan menyerahkan kehidupan anaknya kepada kita. Jadi, berpakaian sopan seperti berbaju kurung ataupun yang menutup aurat.

Jangan pakai pakaian yang terlalu menjolok mata dan jangan terlalu formal sampai pakai tali leher. Biar santai dan kemas.

Tips  5: Pandai memulakan topik perbualan

Ini perkara paling penting supaya suasana tidak menjadi kekok!

Sebelum datang, buatlah soal selidik mengenai pemahaman bakal mertua lebih kepada apa dan buat carian supaya perbualan dapat diteruskan.

Paling penting kena buat secara santai supaya tidak nampak sangat seperti kita merancang perbualan ye.

Untuk memikat bakal mertua bukanlah perkara yang mudah lebih-lebih lagi jika mereka seorang yang cerewet. Tetapi apakan daya jika kita sudah meminati anak mereka kan?

Jika pembaca ada pengalaman berjumpa dengan bakal mertua boleh kongsikan di ruangan komen supaya pembaca yang lain tidak ‘nervous’ sangat.

Oleh: AIN JAPRI (Pelatih USM)

Author

Media Variasi

View all posts

View all posts


Prestasi skuad muda Singapura buat Ikhsan Fandi kecewa

ANAK kepada legenda Singapura, Fandi Ahmad iaitu Ikhsan Fandi, 23, meluahkan rasa kecewa dengan prestasi skuad muda Singapura baru-baru ini.

if i speak im in trouble

— Ikhsan Fandi 🇸🇬 (@Ikhsanfandi) March 26, 2023

Ikhsan menerusi ciapan di lawan twitter berkata, “Jika saya bercakap, saya dalam masalah”.

Penyerang BG Pathum itu berkesempatan menonton perlawanan skuad muda Singapura menentang Kemboja dalam penentuan pingat gangsa Piala Merlion 2023.

Menurut laporan Makan Bola, Ikhsan turut menyatakan skuad muda Singapura itu mudah membiarkan pihak lawan mengawal bola dengan mudah dan memberi keyakinan kepada pemain Kemboja itu mengawal keseluruhan permainan.

Persembahan yang kurang meyakinkan itu memaksa pasukan Singapura menamatkan kempen Piala Merlion 2023 di tempat keempat apabila tewas kepada Kemboja dengan jaringan 2-1 di Stadium Jalan Besar, Singapura.

Piala Merlion 2023 telah melabuhkan tirai apabila Malaysia telah ditabalkan sebagai juara setelah menewaskan Hong Kong, 2-1 hasil jaringan Muhammad Najumdin dan Safwan Mazlan.

Ini juga merupakan medan persiapan untuk mereka menjelang kejohanan Sukan SEA di Kemboja, Mei ini.

Author

Muhammad Nor Fadzly Mahat

View all posts

View all posts


Da’i Syed bebas tuduhan rogol

SHAH ALAM: Pendakwah selebriti, Da’i Syed atau nama sebenarnya Syed Shah Iqmal Syed Mohammad Shaiful dilepas dan dibebaskan oleh Mahkamah Sesyen di sini pada Isnin daripada tuduhan merogol seorang wanita berusia 23 tahun, hampir empat tahun lalu.

Hakim Rihaida Rafie membuat keputusan itu selepas  mendapati pihak pendakwaan gagal membuktikan kes prima facie  terhadap Syed Shah Iqmal, 27, di akhir kes pendakwaan.

Pada 10 Disember 2020, Syed Shah Iqmal mengaku tidak bersalah  atas pertuduhan merogol wanita berusia 23 tahun (ketika itu) di dalam bilik di sebuah kondominium di I-City, Seksyen 7 di sini, kira-kira jam 1.35 malam, pada 11 September 2019.

Dia didakwa mengikut Seksyen 376 (1) Kanun Keseksaan yang memperuntukkan hukuman penjara maksimum 20 tahun serta sebatan, jika sabit kesalahan.

Seramai 18 saksi pendakwaan dipanggil memberi keterangan pada perbicaraan bermula April tahun lalu.

Pendakwaan dikendalikan Timbalan Pendakwa Raya, Ahmad Nazneen Zulkifli manakala tertuduh diwakili peguam Syed Amirul Syed Edros.

Sementara itu, Syed Shah Iqmal meluahkan rasa syukur dan berterima kasih kepada keluarga, sahabat serta semua yang sentiasa menyokong dan mendoakannya.

“Alhamdulillah syukur ke hadrat Ilahi, berkat  19 Ramadan ini, saya diputuskan tidak bersalah. Perkara ini saya terima sebagai hadiah untuk saya sekeluarga dalam membersihkan nama dan maruah diri,” katanya ketika dihubungi.

Pada 31 Mei tahun lepas, Mahkamah Sesyen Petaling Jaya turut melepas dan membebaskan Syed Shah Iqmal daripada dua pertuduhan melakukan persetubuhan di luar tabii dan mencabul seorang penuntut sebuah kolej swasta.

Syed Amirul ketika dihubungi Bernama mengesahkan anak guamnya kini bebas daripada sebarang pertuduhan di mahkamah. – BERNAMA


Ratu cantik Malaysia juara Miss Globe 2023

PETALING JAYA: Gadis berusia 22 tahun, Manvin Khera mencipta sejarah selepas dinobatkan sebagai juara Miss Globe 2023, mengalahkan 52 lagi peserta lain.

Menurut laporan media, Manvin yang juga Miss Globe pertama Malaysia turut dimahkotakan sebagai Miss Talent dalam pertandingan yang berlangsung di Durrës, Albania, semalam.

“Saya tidak tahu apa yang hendak diperkatakan. Sudah tentu, saya gembira untuk berada di sini dan tidak jangka dapat memenangi tempat pertama.

“Saya sentiasa yakin pada diri sendiri. Saya juga percaya, kekalahan tidak akan mematahkan semangat untuk kita terus maju ke hadapan.

“Saya berbangga dapat mewakili negara dan sekarang akan mewakili Organisasi Miss Globe. Saya juga akan gunakan platform ini untuk menyampaikan suara saya kepada dunia,” katanya dalam satu temu bual bersama wakil media usai kejuaraannya.

Dalam pertandingan tersebut, Manvin telah mengalahkan mengalahkan wakil dari Sepanyol, Katia Agbodo Rodriguez yang menduduki tempat kedua dan Filipina, Anna Valencia Lakrini di tempat ketiga.

Tempat keempat dan kelima masing-masing dimiliki wakil dari Nigeria (Duru Esther Chidera) dan Amerika Syarikat (Kirstin Yvonne Bang). – Kosmo

Authors

Media Variasi

View all posts

Diyana Rahip

View all posts

View all posts

View all posts


Polis rampas 237kg syabu bernilai lebih RM8 juta, tahan tujuh lelaki

Timbalan Ketua Polis Kuala Lumpur Datuk Yahaya Othman berkata semua dadah itu ditemukan di dalam 226 bungkusan dan polis turut menahan seorang lelaki di pangsapuri berkenaan.

Beliau berkata hasil serbuan itu, Jabatan Siasatan Jenayah Narkotik Bukit Aman dan Bahagian Siasatan Jenayah Narkotik Ibu Pejabat Polis Kontinjen Kuala Lumpur, menahan enam lagi lelaki menerusi serbuan di beberapa negeri.

“Tiga suspek ditahan di Perak, dua di Pulau Pinang manakala satu di Selangor.

“Sindiket yang dianggotai suspek berusia lingkungan 24 hingga 47 tahun aktif sejak Julai lalu dan ketujuh-tujuh mereka direman tujuh hari sehingga Sabtu ini, bagi membantu siasatan mengikut Seksyen 39B Akta Dadah Berbahaya 1952,” katanya dalam sidang media di sini hari ini.

Beliau berkata empat daripada yang ditahan mempunyai rekod jenayah lampau dan hasil ujian saringan awal mendapati lima daripadanya positif dadah.

Yahaya berkata empat kenderaan masing-masing jenis Toyota Alphard, Ford Ranger, Perodua Axia dan Perodua Bezza, bernilai RM424,750 turut disita daripada suspek.

Beliau berkata dadah yang dirampas diperolehi dari utara Semenanjung, sebelum dihantar ke ibu negara untuk diedarkan kepada pembeli di sekitar Lembah Klang secara bersemuka dan dipercayai boleh digunakan oleh 473,760 penagih. – BERNAMA


Peralihan dwirangkaian 5G: Implikasi kewangan kerajaan dikurangkan – PM

KUALA LUMPUR: Perdana Menteri, Datuk Seri Anwar Ibrahim memberi jaminan peralihan model pelaksanaan 5G daripada rangkaian borong tunggal kepada dwirangkaian akan mengurangkan implikasi kewangan kepada kerajaan dalam skala besar.

Beliau yang juga Menteri Kewangan berkata, implikasi kewangan dapat dikurangkan melalui peralihan dasar 5G itu kerana ia membabitkan penglibatan syarikat telekomunikasi iaitu antara syarat yang ditetapkan kerajaan.

“Menetapkan syarat semua telco menggunakan rangkaian DNB, struktur yang ada sehingga siap 80 peratus daripada rangkaian kemudian memastikan ketersambungan itu dijalankan termasuk di desa dan pedalaman.

“Sekiranya ini dipersetujui, maka setelah menggunakan kemudahan yang sama, syarikat telco yang mencatat keuntungan yang sangat baik selama ini dikehendaki melabur supaya menjamin keselamatan,” katanya pada sesi Waktu Pertanyaan-Pertanyaan Menteri pada persidangan Dewan Rakyat, di sini hari ini.

Beliau menjawab soalan Rodziah Ismail (PH-Ampang) mengenai kemungkinan keputusan kerajaan beralih daripada model rangkaian borong tunggal kepada dwirangkaian mengakibatkan beberapa kemudaratan kepada kerajaan dan kenaikan tarif 5G buat pengguna.

Mengakui sukar membuat keputusan mengenai peralihan rangkaian 5G berkenaan, Anwar berkata, kerajaan mendapat tekanan daripada pelbagai pihak yang mahu mengekalkan satu rangkaian dan tidak senang dengan sikap Malaysia yang lebih bebas untuk memilih sistem rangkaian yang dikehendaki.

Bagaimanapun, beliau berkata, keputusan Jemaah Menteri itu adalah untuk kepentingan keselamatan negara dan kebebasan negara untuk memilih dengan syarat-syarat yang ketat.

Selain pembiayaan rangkaian kedua kelak akan ditanggung sepenuhnya oleh pihak swasta (telco), beliau berkata, syarat kedua yang ditetapkan adalah harga yang ditawarkan kepada pengguna mestilah pada kadar yang rendah seperti yang ditetapkan bawah peraturan Digital Nasional Berhad (DNB).

Katanya, peralihan dwirangkaian tersebut juga memperkukuhkan peranan Suruhanjaya Komunikasi dan Multimedia Malaysia (MCMC) iaitu peraturan dan undang-undang akan diperkemas supaya agensi tersebut dapat mengawal secara lebih berkesan perjalanan syarikat telekomunikasi.

Perdana Menteri berkata, kerajaan pada 3 Mei lepas bersetuju supaya pelaksanaan rangkaian 5G negara beralih daripada rangkaian borong tunggal (SWN) kepada dwirangkaian atas beberapa justifikasi termasuk meningkatkan persaingan sekali gus menamatkan unsur monopoli yang dikaitkan dengan DNB.

“Kedua, menawarkan kepelbagaian rangkaian dan mengatasi isu titik kegagalan tunggal dalam model rangkaian borong tunggal dan melibatkan syarikat telekomunikasi yang ada supaya lebih terangkum dan menjamin kemampanan ekosistem industri telekomunikasi di Malaysia yang selama ini diterajui pihak swasta,” katanya.

Anwar juga berkata, pengalaman negara bersama syarikat telekomunikasi selama ini tidak sangat memberangsangkan termasuk isu rangkaian, keselesaan kepada pengguna dan kos atau harga yang ditawarkan.

Beliau berkata, MCMC akan memberi perhatian mengenai hal tersebut khususnya melalui syarat dan peraturan ketat yang dikawalnya.

Justeru, katanya pelaksanaan semasa bagi mencapai 80 peratus liputan di kawasan berpenduduk adalah ditanggung bersama oleh DNB dan syarikat telekomunikasi.

“Syarat itu tidak boleh dilanggar, jika langgar aspek perjanjian dengan syarikat ini akan terbatal. Sebab itu, dalam kes 4G sekarang ini sangat tidak memuaskan kerana pengguna tidak mendapat manfaat walaupun syarikat mencatat keuntungan yang besar. Hal ini akan dipantau oleh SKMM (MCMC),” katanya.

Sementara itu, Perdana Menteri berpendirian amalan monopoli dalam sebarang bidang seperti lebuh raya dan tenaga tidak boleh diteruskan, sebaliknya persaingan harus digalakkan agar boleh menjamin keselesaan dan kos yang lebih rendah kepada pengguna. – BERNAMA


Pegawai SPRM, Datuk Roy didakwa rasuah RM640,000 supaya anak Muhyiddin tidak direman

KUALA LUMPUR: Seorang pegawai Suruhanjaya Pencegahan Rasuah Malaysia (SPRM) dan ahli perniagaan dikenali sebagai ‘Datuk Roy’ dihadapkan ke Mahkamah Sesyen di sini hari ini atas dua pertuduhan meminta dan menerima rasuah berjumlah RM640,000 supaya anak bekas Perdana Menteri, Tan Sri Muhyiddin Yassin tidak direman SPRM.

Mohd Rasyidi Mohd Said, 43, dan Datuk Roy atau nama sebenarnya Mohd Hussein Mohd Nasir, 54, mengaku tidak bersalah terhadap pertuduhan itu.

“Faham Yang Arif, mengaku tidak bersalah,” kata kedua-dua tertuduh kepada Hakim Azura Alwi.

Mereka didakwa bersama-sama secara rasuah meminta untuk diri mereka atau bagi mana-mana orang lain suatu suapan wang tunai berjumlah RM400,000 daripada Siti Dalena Berhan, 47, sebagai dorongan untuk tidak menahan reman Datuk Fakhri Yassin Mahiaddin semasa siasatan pihak SPRM.

Perbuatan itu didakwa dilakukan di sebuah restoran di Bangsar, di sini, antara 9 dan 11 malam, 5 Mac lalu.

Mereka juga didakwa menerima suapan untuk diri mereka atau bagi mana-mana orang lain iaitu wang tunai berjumlah RM240,000 daripada Syed Farid Syed Al Attas, 41, sebagai dorongan untuk tidak menahan reman individu sama semasa siasatan pihak SPRM.

Perbuatan itu didakwa dilakukan di sebuah restoran di Desa Sri Hartamas, di sini, antara jam 2 dan 4 petang, 6 Mac lepas.

Pertuduhan mengikut Seksyen 16 (a) (A) Akta SPRM 2009 yang boleh dihukum di bawah Seksyen 24 akta sama, dibaca bersama Seksyen 34 Kanun Keseksaan yang membawa hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana-mana yang lebih tinggi, jika sabit kesalahan.

Sementara itu, di hadapan Hakim Suzana Hussin, Mohd Hussien turut mengaku tidak bersalah atas satu lagi pertuduhan meminta rasuah wang berjumlah RM2 juta untuk dirinya daripada Siti Dalena dan Syed Farid.

Ia sebagai dorongan untuk menukarkan pertuduhan yang lebih ringan, menukar keterangan tertuduh kepada saksi, dan mengurangkan wang jaminan terhadap kes pendakwaan yang dihadapi oleh ahli perniagaan Adam Radlan Adam Muhammad.

Perbuatan itu didakwa dilakukan di sebuah premis di Kampung Melayu Kepong, di sini, pada Februari 2023 dan pertuduhan mengikut Seksyen 16 (a) (A) Akta SPRM 2009.

Suzana membenarkan Mohd Hussein diikat jamin RM15,000 dengan seorang penjamin bagi ketiga-tiga pertuduhan manakala Mohd Rasyidi diikat jamin RM10,000 dengan seorang penjamin berserta syarat tambahan mereka perlu menyerahkan pasport ke mahkamah dan melapor diri ke pejabat SPRM Kuala Lumpur sehingga kes selesai.

Mahkamah turut menetapkan 7 Julai ini untuk sebutan semula kes.

Terdahulu, Pegawai Pendakwa SPRM, Selvam T Armugom menawarkan jaminan antara RM10,000 dan RM15,000 dengan seorang penjamin terhadap kedua-dua tertuduh bagi kesemua pertuduhan berserta syarat tambahan mereka perlu melaporkan diri ke pejabat SPRM berhampiran kediaman sebulan sekali.

“Untuk makluman mahkamah, Mohd Hussein telah dituduh di satu lagi Mahkamah Sesyen sebentar tadi. Pihak kami memohon agar kes tersebut dipindahkan ke mahkamah ini untuk dibicarakan bersama,” katanya yang mengendalikan kes bersama Timbalan Pendakwa Raya Datuk Wan Shaharuddin Wan Ladin dan Nor Diana Nor Azwa.

Sementara itu, peguam Fahmi Abd Moin, yang mewakili Mohd Hussein berkata, pihaknya tidak membantah jumlah jaminan tersebut, namun memohon supaya anak guamnya yang tinggal di Kuantan, Pahang melaporkan diri di pejabat SPRM Kuala Lumpur.

Peguam Mohd Hezri Shaharil mewakili Mohd Rasyidi memohon jaminan dikurangkan daripada RM10,000 memandangkan anak guamnya yang merupakan penjawat awam menanggung empat anak berumur antara 16 hingga setahun. – BERNAMA


‘Rindu arwah abah, tumpang gembira pakcik!’ – Netizen kerinduan tengok video anak sambut ‘birthday’ ayah

BUKAN kemewahan yang memberikan seseorang itu bahagia, sebaliknya erti kesyukuran yang membuatkan hidup manusia gembira.

Itulah yang dizahirkan oleh sebuah keluarga menerusi sebuah video yang tular di media sosial baru-baru ini, memaparkan sambutan hari lahir ayah mereka.

Menerusi video itu, kelihatan seorang ayah tersenyum duduk di bangku ketika menerima hadiah hari lahir pemberian anak-anaknya.

Menjadi perhatian apabila kesemua hadiah yang disampaikan oleh enam orang anaknya adalah berupa barang keperluan harian.

Difahamkan, enam beradik itu memberi barangan keperluan seperti beras, minyak masak, susu, telur, sardin dan sebagainya adalah atas permintaan ayah mereka sendiri.

Gelagat si anak yang menyampaikan hadiah ulang tahun satu persatu dengan gaya ‘sempoi’ bersahaja itu nyata mencuit hati dan memeriahkan suasana di rumah berkenaan.

Malah, si ayah tampak begitu ceria setiap kali menerima hadiah yang diberikan oleh anak-anaknya dan turut menzahirkan ucapan terima kasih buat segala yang diberikan kepadanya.

Menjengah di ruangan komen, rata-rata warga net gembira melihat hubungan kekeluargaan itu.

Malah, keakraban si ayah dan anak-anaknya itu turut membuatkan segelintir orang ramai mula merindui ayah mereka yang kini sudahpun tiada di dunia.

“Rindu nye dekat arwah ayah saya, tumpang gembira untuk pakcik. Semoga panjang umur murah rezeki, dipermudahkan kan segala urusan aamiin,” titip doa seorang netizen.

“Selamat Hari Lahir Pakcik! Semoga Panjang Umur, Sihat Selalu Dan Murah Rezeki… Aamiin Aamiin Ya Rabbal Aalamiin. Rindunya Arwah abah,” tulis warga net.

“Rindu abah. Tumpang gembira utk pakcik. Semoga sihat selalu,” ucap seorang lagi netizen.

Author

Diyana Rahip

View all posts

View all posts


Kertas Pandora: Anwar arah badan-badan berkaitan teruskan siasatan rapi

KUALA LUMPUR: Perdana Menteri, Datuk Seri Anwar Ibrahim mengarahkan badan-badan berkaitan meneruskan siasatan berhubung isu Kertas Pandora secara rapi bagi memastikan tindakan dapat diambil.

Beliau berkata, siasatan yang antaranya melibatkan Polis Diraja Malaysia, Suruhanjaya Pencegahan Rasuah Malaysia dan Lembaga Hasil Dalam Negeri itu tertumpu kepada tokoh besar dalam negara termasuk bekas perdana menteri dan bekas menteri kewangan yang dipercayai menyalah guna kuasa memunggah kekayaan semasa berkhidmat.

“Arahan saya kepada badan-badan ini teruskan sisatan rapi dan saya mohon rakan-rakan ahli Parlimen (seramai) 222 orang ini ambil sikap tegas jangan melindungi dan sebaik sahaja ada siasatan terus dipertikai niat.

“Kalau ada bukti, ada fakta maka tindakan diambil dan kalau tindakan diambil tanpa fakta maka itu boleh dicabar sebagai penyalahgunaan kuasa atau motif politik, tetapi kalau wang ratus bilion dan juta dikeluarkan dan dilindungi, itu akan membawa porak peranda dan beri malapetaka kepada negara.

“Di peringkat international ini pendedahan tetapi tak banyak negara yang mempunyai tekad politik mengarah siasatan yang rapi dan Alhamdulilah Malaysia negara yang cukup jelas supaya ambil tindakan dan memberhentikan amalan, budaya memunggah, merompak wang negara,” kata beliau pada Waktu Pertanyaan Menteri di Dewan Rakyat hari ini.

Anwar berkata demikian menjawab soalan Datuk Seri Dr Noraini Ahmad (BN-Parit Sulong) yang ingin tahu pendirian kerajaan berhubung isu Pandora Papers serta sejauh mana siasatan dan tindakan susulan oleh pihak yang menjalankan siasatan.

Menjawab soalan tambahan Noraini mengenai langkah diambil kerajaan dalam memastikan ketelusan dan akauntabiliti industri kewangan dan perlindungan cukai, Anwar yang juga Menteri Kewangan berkata, kerajaan menetapkan ketelusan dalam proses tender terbuka terutama melibatkan Bumiputera.

“Amalan guna peluang membantu Bumiputera tetapi dia songlap wang ini tak boleh diizinkan kerana memang ada dasar bantu Bumiputera, itu kita tak halang tetapi tak boleh guna alasan Bumiputera untuk minta syarikat beri wang kepada peribadi dan parti,” katanya.

Menjawab soalan tambahan Datuk Seri Tuan Ibrahim Tuan Man (PN-Kubang Kerian) sama ada kerajaan berhasrat meneliti akaun luar pesisir termasuk dana politik yang disalurkan di luar negara, Perdana Menteri berkata, perkara itu termasuk Kertas Pandora merupakan keutamaan kerana ia menyentuh kepentingan negara keseluruhannya.

Menjelas lanjut, Anwar berkata, jumlah wang yang terlibat berhubung isu Kertas Pandora disifatkan agak tinggi jika dibandingkan dengan jumlah penduduk dan kedudukan ekonomi negara malah Malaysia juga berada di kedudukan teratas selain negara besar lain seperti China dan Arab Saudi.

“Wang yang dibawa keluar dari Malaysia itu dari sumber-sumber yang illicit, haram kebanyakannya. Saya tidak boleh katakan semua (haram). Ini terserah kepada badan penyiasatan tetapi jumlah ini agak terlalu tinggi bagi negara ini.

“Sebab itu semua nama yang disebut itu, walaupun 3,000 (nama) tetapi lihat keutamaan mengikut penyelarasan badan-badan penyiasatan dan ia tidak terkecuali sama ada dana itu dari luar atau dalam negara, semua dana yang lindungan cukai, yang lari daripada cukai, yang melanggar undang-undang sedang disiasat dan beberapa tindakan dah diambil,” katanya.

Beliau juga memberi jaminan bahawa siasatan berhubung isu tersebut tidak akan dibuat sambil lewa bagi memberi pengajaran kepada semua pihak bahawa kerajaan tidak akan mengizinkan perkara seumpama itu diteruskan lagi. – BERNAMA


Festival Precious of Malaysia kembali ketengah warisan, budaya Malaysia

KUALA LUMPUR: Festival Precious of Malaysia bakal membuka tirainya buat kali kedua di Zebra Square, di sini bermula 10 hingga 15 Oktober depan.

Anjuran FM Group, festival itu mengetengahkan warisan dan budaya Malaysia menerusi kempen dan persembahan kebudayaan serta fesyen.

Festival itu juga mendapat sokongan penuh daripada Kementerian Pelancongan, Seni dan Budaya (MOTAC) dan Jabatan Warisan Negara.

Pengasas Precious of Malaysia, Farel Mikhail berharap agar pihaknya dapat memainkan peranan dalam memelihara dan memaparkan seni budaya dan warisan.

“Kami berharap ia dapat memberi impak positif kepada industri kebudayaan dan pelancongan, sekali gus dapat merancakkan dan mengimarahkan sektor seni kebudayaan, fesyen, pelancongan di peringkat domestik dan antarabangsa.

“Kami percaya, festival ini menjadi lambang kepada Malaysia menerusi satu acara,” katanya ketika berucap pada majlis perasmian festival Precious of Malaysia 2.0 di Zebra Square di sini pada Selasa.

Turut hadir merasmikan majlis berkenaan adalah Timbalan Menteri MOTAC, Khairul Firdaus Akbar Khan.

Festival kali ini menampilkan kelainan dengan lagu tema, bagi menyemarakkan semangat cintakan tanah air.

Antara turut serta menjayakan festival tersebut adalah perancang majlis, Mirage by Pak Abu dan restoran Saprah.

Selain itu, institut pengajian tinggi yang terlibat dalam festival kali ini adalah Taylor University, Universiti Teknologi Mara (UiTM), Kolej Komuniti Selayang.

Malah, Asian Fashion Designer Confederation tidak terkecuali tersenarai pada festival kali ini.

Orang ramai dijemput hadir beramai-ramai untuk memeriahkan festival berkenaan, yang menampilkan pelbagai aktiviti.

Ia antara lain termasuk ‘culture fashion’ yang mana, para pengunjung akan dapat menyaksikan pertunjukan fesyen kebudayaan pada 14 dan 15 Oktober.

Aktiviti lain termasuk pameran tanjak, persembahan kebudayaan, persembahan dan pertandingan silat, zumba tradisional, serta pertandingan makan nasi lemak terbanyak.

Hari kemuncak festival iaitu pada 15 Oktober akan menampilkan Hari Tanjak Malaysia dan Malam Kebudayaan.

Turut dijangka hadir pada hari kemuncak tersebut adalah Raja Muda Perlis yang akan berangkat mencemar duli.

Author

Fazleen Safina Abd Jamil

View all posts

View all posts


Lelaki Nepal dijel lima tahun, sebat mengaku raba punggung pelanggan

MELAKA: Perbuatan biadab seorang lelaki warga Nepal meraba punggung seorang remaja yang juga pelanggan sebuah gerai makanan dekat sini berbalas apabila dia dijatuhi hukuman penjara lima tahun dan dua sebatan oleh Mahkamah Sesyen di sini, hari ini.

Hakim Darmafikri Abu Adam menjatuhkan hukuman itu terhadap tertuduh, Manday Ajay Kumar, 26, yang mengaku bersalah sejurus dua pertuduhan dibacakan oleh jurubahasa mahkamah.

Mengikut pertuduhan pertama dan kedua, tertuduh didapati telah melakukan amang seksual fizikal dengan cara memegang punggung mangsa berusia 15 tahun di gerai minuman dalam Chinatown Food Court, Ujong Pasir, di sini kira-kira pukul 12 tengah hari pada 20 dan 24 Mei lalu.

Bagi perbuatan itu, tertuduh didakwa mengikut Seksyen 14(a) Akta Kesalahan-Kesalahan Seksual Terhadap Kanak-Kanak 2017 yang memperuntukan hukuman penjara maksimum 20 tahun dan sebatan bagi setiap pertuduhan.

Terdahulu, tertuduh yang bekerja sebagai pembantu kedai makan merayu agar hukuman ringan diberikan dengan alasan perlu menanggung ibu bapa dan tiga adik yang masih bersekolah di kampung halaman serta hukuman diberikan berjalan serentak daripada tarikh ditangkap iaitu pada 29 Mei lalu.

Pendakwaan dikendalikan Timbalan Pendakwa Raya, N. Sivashangari Sivashangari bagaimanapun memohon hukuman setimpal dikenakan sebagai pengajaran kepada tertuduh.

Selepas meneliti hujah kedua-dua belah pihak, mahkamah menjatuhkan hukuman penjara lima tahun dan satu sebatan bagi setiap pertuduhan dan memerintahkan ia berjalan serentak daripada tarikh tertuduh ditangkap. – Kosmo!

Author

Media Variasi

View all posts

View all posts


32 mangsa terperangkap dalam kejadian kepala air di Lata Ulu Kasar

KUALA TERENGGANU: Seramai 32 individu termasuk 13 kanak-kanak terperangkap dalam kejadian kepala air di Lata Ulu Kasar, Sungai Tong di Setiu petang semalam.

Ketua Polis Daerah Setiu DSP Afandi Hussin berkata dalam kejadian kira-kira 5.30 petang, fenomena kepala air itu melanda tempat orang ramai beriadah, mandi manda dan berkhemah sehingga menyebabkan enam kereta turut terperangkap.

Katanya, ketika pasukan penyelamat tiba di kawasan rekreasi berkenaan pada 6.30 petang, didapati tempat kejadian tidak dapat dimasuki akibat arus deras.

“Kejadian berpunca daripada kepala air dari bahagian hulu Sungai Ulu Kasar akibat hujan lebat menyebabkan mangsa dan kenderaan terperangkap.

“Mangsa terperangkap terdiri daripada tujuh lelaki dewasa, 12 perempuan dewasa serta 13 kanak-kanak dan mereka telah diselamatkan oleh orang awam yang berada di tempat kejadian,” katanya dalam kenyataan awal pagi ini.

Beliau berkata semua mangsa dibawa ke Masjid Merbau Menyusut Sungai Tong pada 8.40 malam oleh pihak polis, bomba serta orang awam untuk proses dokumentasi dan didapati tiada mangsa yang hilang atau lemas.

Afandi berkata pihaknya turut menasihati semua mangsa terlibat untuk mendapatkan rawatan lanjut di hospital. – BERNAMA